
I. 
CUM AM VENIT PE LUME 


- Adevărat vă spun, zise cu mândrie Viteazul 
Háry János adresându-se oaspeților adunaţi în pivnița 
săpată în coasta dealului, adevărat vă spun vouă că 
nici vorbă ca eu să fi venit pe lume precum alții. 

Asta deoarece, afirm cu fermitate, naşterea mea a 
avut loc într-un fel ieşit din comun. Desigur, se cuvine 
să ştie toată lumea că Viteazul Háry János provine 
dintr-o familie maghiară nobilă. Una străveche, ale 
cărei rădăcini pot fi duse până la Adam. Slăviții mei 
strămoşi au săvârşit o mulțime de fapte mărețe, au 
scurtat capetele unui duium de turci şi de tătari, n-au 
plătit dări şi au avut o moşie atât de mare, încât nu le 
ajungea anul s-o înconjoare călare. E drept, partea 
moştenită de tata a ajuns să fie mult mai mică, dar 
cerul l-a binecuvântat cu o droaie de copii. Erau deja 
şase băieți înfulecă-pâine când mama s-a rugat să-i 
aducă barza şi o fetiță. 


S-a rugat, s-a tot rugat, până când pasărea cea 
lungă-n cioc i-a auzit rugămintea şi 1 s-a făcut milă de 
măicuţa mea. S-a grăbit să zboare către Pădurea 
Neagră, unde să aleagă o fetiţă drăgălaşă, pe care s-o 
aducă în casa familiei Hâry. Pădurea Neagră se află 
hăt acolo, departe, dincolo de Marea cea Mare - iar în 
mijlocul codrului se întinde un lac minunat, unde 
creşte o mulțime de papură, nadă, rogoz, stuf, lotuşi şi 
nuferi. 

În stufăriş şi-n păpuriş, printre tulpinile plantelor 
fără flori, stau băieţii care aşteaptă să vină cocostârcul 
după ei; iar la umbra frunzelor de lotus şi de nufăr, ca 
Soarele să nu le pârlească obrăjorii, zăbovesc fetiţele. 

Deci, barza a sosit în Pădurea Neagră. Când a 
coborât pe malul eleşteului, s-a uitat împrejur, de 
parcă ar fi stat pe gânduri încotro s-o apuce. Eu am 
văzut desluşit pasărea cu picioare lungi, deoarece mă 
aflam în apropierea apei, ghemuit la tulpina unui 
buzdugan şi mi-am dorit să mă apuce cu ciocul şi să 
mă ducă degrabă, să scap de tovărăşia plângăcioasă a 
copilaşilor. Dar cocostârcul nu m-a băgat în seamă, a 
trecut mai departe legănându-şi capul şi a răscolit cu 
hărnicie balta. 

Se pare însă că n-a găsit nici un bebeluş pe plac. 
S-a întors şi a venit aproape de mine, dar nu mi-a dat 
nici un fel de atenţie, ci s-a oprit lângă fetiţa care 
şedea sub tufa de nuferi galbeni din vecini şi încerca 
să prindă o libelulă cu aripi albastre. Era o bălăucă 


minunată, nici nu m-am mirat că cocostârcul a luat-o 
la ochi. 

Pe moment, am realizat că degeaba îmi doresc să 
părăsesc eleşteul, barza nu mă va duce cu ea. Mi-am 
aplecat capul cu tristeţe şi am ascultat cum pasărea 
lungă-n picioare îi spune fetiţei: 

- Micuța mea, pe tine o să te duc la familia Háry. 

- Oh, vai! s-a smiorcăit blondina. Vă rog să 
aşteptaţi încă un pic, să-mi aranjez coafura. 

- Fir-ai tu să fii, farmazoană cochetă! a clămpănit 
pasărea supărată şi a trecut mai departe. 

S-a oprit chiar lângă mine. 

În minte, mi-a încolţit o idee de zile mari, dar am 
adăstat nehotărât preţ de câteva clipe. Apoi m-am 
agăţat de piciorul păsării şi m-am gândit să-i propun 
să mă ducă pe mine în locul fetiţei. l-am zgâlţâit 
cracul, dar nici că m-a băgat în seamă. Ştiam încă de 
pe atunci că pămpălăii nu se vor descurca în viaţă, 
lumea aparţine celor îndrăzneți. 

Dintr-odată, m-am ridicat din şezut şi am început 
să mă caţăr pe piciorul berzei. După ce am ajuns la 
aripă, totul a devenit o joacă de copil; mi-am luat 
avânt şi hop! am ajuns pe spatele ei. Căluţul meu cu 
două picioare şi-a dat seama abia acum că un 
nechemat i s-a urcat în cârcă; şi-a întors gâtul cel lung 
şi m-a ciupit de coaste atât de tare încât mi-a venit să 
urlu. 

Dar am strâns puternic din genunchi, iar cu mâna 
i-am prins pipota şi nu i-aş fi dat drumul nici pentru 

un litru de lapte. Cred că s-a convins că-i stau ţeapăn 
în spinare şi probabil că i-a plăcut purtarea mea 
îndrăzneață. E cert că n-a încercat să dea cu mine de 
pământ. Dimpotrivă, s-a adresat bălăucii: 

- Sufleţelule, tu rămâi aici. ÎL voi duce pe acest 
băieţel. 

Şi s-a ridicat în aer, apoi, imediat ce a stabilit 
direcţia, a pornit către reşedinţa Háry. Nu ştiu pe unde 
a luat-o, nu-mi amintesc defel, pentru că răul de 
înălţime m-a buimăcit. Dar ştiu că familia Hâry m-a 
primit foarte uimită. Până şi sărăcuţa mea mamă lăuză 
a zâmbit când m-a văzut călare pe barză. lar tata şi-a 
plesnit genunchii de bucurie şi a strigat: 

- Ei, ăsta-i un copil pe cinste! Va ajunge departe 
de va continua tot aşa. Jur pe Dumnezeu, nici că-mi 
pasă că-i băiat. Nu-i aşa, mami, că nici ţie nu-ţi pare 
rău? 

Miăicuţa mea i-a răspuns cu un alt surâs şi m-a 
sărutat strângându-mă la piept, în vreme ce bidiviul 
meu înaripat s-a strecurat afară şi, cine ştie, s-o fi 
întors în Pădurea Neagră. 


II. 
PURTAT DE CLOPOT ÎN ZBOR 


N-aş putea să vă povestesc de-a firu-n păr toată 
copilăria mea, dar îmi amintesc că odată, să fi avut 
vreo şapte anişori, am pornit să cutreier lumea. A fost 
fără voia mea, dar zău că n-am regretat. Obişnuiam ca 
împreună cu prietenii mei din sat să urcăm în turla 
bisericii ca să tragem clopotele - şi să furăm ouăle de 
bufniţă şi de porumbei din cuiburile de acolo ca să ne 
facem câte-o omletă. 

Dar nu doresc să vă povestesc despre acestea, ci 
despre cea mai ciudată călătorie a mea, deoarece ea a 
avut loc printr-o modalitate nemaifolosită vreodată de 
alţii. 

Se consideră că în Joia Mare toate clopotele 
zboară la Roma [1]. Asta o ştiam şi noi, copiii, de 
unde pui că şi clopotarul ne-a avertizat, să eliberăm 
frânghiile la timp, altfel ne vor lua în zbor cu ele. 

Am urcat în clopotniță împreună cu alţi trei 
tovarăşi şi ne-am înţeles prin semne să dăm drumul 

funiei imediat după dăngănitul cel prelung din 
răstimpul cât în biserică se cântă „Gloria in excelsis 
Deo”. Am tras o ultimă, minunată clopoţire din Postul 
Mare, apoi le-am strigat fârtaţilor că-i de ajuns. Eu 
dăngănisem din clopotul cel mare, ăla bătrân şi, la 
sfârşitul vacarmului festiv, m-am agăţat de funie ca 
să-i potolesc pendularea şi să-i atenuez bătaia limbii. 
Dar Moş Țingălău a continuat să se legene şi, cum mă 
agățasem cu putere de el, m-a purtat ba în sus, ba în 
jos. Întrucât în fereastra turnului am zărit două vrăbii 
pornite să se certe, m-am minunat de băţoşenia lor 
într-atât încât am uitat cu desăvârşire să slobozesc 
frânghia. 

Iar clopotul se bălăngănea şi se bălăngănea într- 
una. Dintr-odată m-am trezit că-s în aer şi că zbor. N- 
aş putea să vă spun cum am ajuns în afara turlei. Când 
am privit în urmă, i-am zărit doar pe prietenii mei în 
fereastra turnului, mă strigau şi îmi făceau semne 
disperaţi. Nu sunt prea sperios din fire, dar atunci 
chiar că m-a cuprins groaza. Mi s-a făcut atât de frică 
încât mai că mi-a scăpat funia din mâini. 

Dar, când am aruncat deodată o privire înspre 
Pământ şi am văzut cât de mult m-aş prăbuşi dacă aş 
cădea, am prins funia cu putere, iar mai târziu chiar 
am răsucit-o pe braţ. Atunci deja trecusem dincolo de 
sat. Într-atât de repede mă purta clopotul încât, dacă 
începeam să mă uit la un munte, el se şi preschimba în 
vale. Şi ce văi! Unele era atât de adânci, încât pruncul 
nou-născut ar fi devenit moşneag până să se caţere din 

fund pe înălțimi. Culmile munţilor ajungeau până la 
stele şi am zărit unul pe care Cloşca cu puii îşi ducea 
puiuţii ca să pască iarbă. 

Apoi, după ce am trecut de munţi, am nimerit 
acolo unde nici pasărea nu ajunge. Eram deasupra 
unei mări, o întindere de ape atât de vastă încât ţărmul 
de dincolo marca sfârşitul lumii. Am şi străbătut-o în 
zbor cale de mai bine de un ceas, deci am avut timp să 
văd ce era într-însa. Cum aveam ochii ageri, Doamne- 
ți mulţam, privirea mi-a pătruns până la fund, unde 
peştii roiau aşa cum mişună furnicile aici, acasă la noi. 
Dar nu era obişnuita plevuşcă - unii dintre ei ar fi 
putut înghiţi o întreagă corabie cu uşurinţa cu care ar 
fi păpat o muscă, în vreme ce alţii scuipau atâta apă în 
văzduh încât prin părțile respective a plouat apoi o zi 
întreagă. Ce să zic de păianjenii marini! Merită 
pomeniti! Îşi tes pânzele dintr-un fir cât mijlocul meu 
de gros şi, cu toate acestea, racii mari cât nişte 
armăsari şi cu cleştii cât cumpenele de fântână le fac 
ferfeniţă când nimeresc în ele - şi nu-i iartă nici pe 
ţesătorii cei ticăloşiți. 

Dincolo de mare, am ajuns deasupra unui vulcan 
în erupție. În preajma lui era așa o fierbințeală încât 
clopotul a început să se topească şi, dacă ar fi fost să 
adăstăm acolo, s-ar fi risipit strop cu strop şi aş fi 
rămas doar cu frânghia în mână. Localnicilor le 
convine tare mult aşa, întrucât nu trebuie să-şi 
cumpere lemne de foc şi fiecare poate să-şi ducă acasă 
câtă magmă doreşte. Ori, dacă n-au chef să care lava 

fierbinte în cârcă, pot să-şi rumenească slănina acolo, 
pe buza muntelui. 

Am văzut şi alte minunăţii, dar acum nu mi le 
amintesc pe toate, deoarece aşa îi este dat omului, să 
uite una-alta când îmbătrâneşte. Dar păstrez vie 
amintirea faptului că în Roma am vorbit cu Papa. E 
adevărat, nici n-ar fi meritat să merg la Vatican fără 
să-l văd pe Sfântul Părinte. Şi-apoi, s-a cuvenit să-l 
întâlnesc după cât am suferit pe parcursul drumului, 
atârnat de blestemata aia de funie. Mi-a ros braţul 
până la os, lucru care s-ar vedea şi azi dacă nu s-ar fi 
vindecat fără urmă. 

Însă atunci, când am ajuns la Roma, am răsuflat 
uşurat. Toate clopotele din lume - şi ale noastre - au 
zburat în turla bazilicii Sfântul Petru. Era aşa o 
agitaţie în dreptul ferestrelor, precum roiesc albinele 
la gura stupului de acasă. A trebuit să aşteptăm destul 
de mult până să putem intra. Ci în acest turn există o 
încăpere atât de largă încât încap într-însa toate 
clopotele din lume şi fiecare dintre ele îşi are locul 
rezervat aici. Fiecare ştie de care cui să se atârne şi 
acolo îl aşteaptă pe Papa, care le ţine evidenţa şi-şi 
notează într-un carneţel fiecare ţingălău care lipseşte. 
Am văzut aici clopote atât de mari încât bisericuţa 
noastră ar fi încăput, cu crucea din vârf cu tot, într- 
însul - dar şi unele micuţe de tot, cât potirul unei 
floricele de mărgăritar. Acestea proveneau de pe 
tărâmul zânelor. Se găseau aici de toate soiurile: 
făurite din aur, argint, ba chiar şi din cleştar. 

Însă când le-am luat în seamă, nu mai spânzuram 
de funie. În clipa când ne-am găsit locul, mi-am 
eliberat braţul din colac şi am încălecat pe limba 
clopotului. Acolo l-am aşteptat pe Suveranul Pontif, 
care a sosit însoțit de o mulţime de prelați, mai 
numeroasă decât puhoiul de oameni adunaţi la noi 
într-o zi de târg. 

De cum ajungea Papa în dreptul unui clopot, 
acesta se bălăngănea în cui, cinstindu-l astfel pe 
Prinţul Bisericii. Nouă ne-a venit rândul destul de 
târziu, răstimp în care am început să-mi fac griji, ce se 
va întâmpla când mă vor descoperi. Ci numai ce aud 
odată: 

- Cum a ajuns aici unguraşul ăsta? 

- Am sosit agăţat de funia clopotului, am răspuns 
cu mult curaj, lucru care se pare că a fost pe placul 
Sfântului Părinte, deoarece a zâmbit binedispus şi a 
continuat: 

- Fiule, eşti un prunc de ispravă. Îmi plac băieţii 
neînfricaţi. Însă mă tem că taică-tău te va scărmăna 
aprig, la întoarcere, pentru că ai plecat fără să-ţi ceri 
voie de la dânsul. Tu însă spune-i că-l salut şi-l rog să 
nu te bată. Poate că aşa vei scăpa de băț. 

Apoi şi-a strecurat mâna în reverendă, a scos de 
acolo o monedă strălucitoare de argint şi mi-a pus-o în 
palmă. l-am mulţumit respectuos şi i-am sărutat mâna. 

- Şi să ai grijă, fiule, ca la întoarcere să nu pici 
din şa, m-a sfătuit cu un zâmbet cald, apoi a trecut mai 
departe. 

Nici vorbă să cad, dimpotrivă, m-am cuibărit cât 
se poate de comod pe limba clopotului. Dar a început 
să mă chinuie foamea, deoarece trecuseră două zile 
fără să înghit ceva. Din fericire, zburam pe lângă 
Calea Lactee, aşa că mi-am scufundat de câteva ori 
pălăria în ea şi am băut cu poftă din laptele ceresc, 
care e mult mai gustos decât cel dulce cu cacao. 


Notă în text: 

1. În Săptămâna Patimilor, în bisericile romano- 
catolice nu se trag clopotele din seara Joii Mari până la 
Înviere. În popor, se spune că „clopotele au plecat la 
Roma”. Autorul a luat expresia „ad literam” ca să creeze un 
mijloc unic pentru o călătorie fantastică. 

III. 
CUM L-AM PRINS 
PE IEPURE DE COADĂ 


Tata n-a vrut să creadă nici în ruptul capului că 
Sfântul Părinte îi transmite salutări, dar am scăpat 
numai cu o ceartă în loc de bătaie, pentru că i-am adus 
lămâi şi smochine din ţara italienească. La fel, 
prietenii s-au arătat neîncrezători în privinţa faptului 
că aş fi călătorit până la Roma şi înapoi. Ei susțineau 
că clopotul m-a dus numai până în satul vecin, unde 
m-a scuturat de pe funie şi s-a lepădat de mine. La 
început, m-au amuzat, dar apoi m-am supărat şi i-am 
luat la palme pe câţiva - drept urmare, nimeni n-a mai 
îndrăznit vreodată să pună la îndoială cuvântul meu. 

Ci odată le-am arătat că nu-s un copil obişnuit, 
cum credeau ei. Ne-am luat la sfadă, care dintre noi 
este cel mai iute de picior. Desigur, când ne-am 

întrecut, eu am ajuns primul la linia de sosire. Într-un 
acces de mândrie, m-am lăudat că, dacă îmi pun în 
minte, sunt în stare să prind şi un iepure. Se cuvine să 
mărturisesc că m-a luat gura pe dinainte, dar 
Dumnezeu de-aia a dat să fiu ungur ca să mă ţin de 
cuvânt. Am pus rămăşag pe zece nuci. Prima dată am 
încercat să-i păcălesc prinzând unul dintre iepurii de 
casă crescuţi de vecin. Însă ei mi-au spus: nu-i cinstit, 
când am făcut pariul, noi ne-am gândit la un iepure de 
câmp. 

- Prea bine, le-am răspuns. numai daţi-mi o 
săptămână ca să mă pregătesc oleacă. 

Mi-au îngăduit timpul cerut. lar eu am ieşit în 
câmp şi am pândit iepurii. Cum ajungeam în preajma 
vreunuia, porneam după el şi goneam ca un ogar să-l 
prind. Dar n-am putut să înhaţ niciunul. Încetul cu 
încetul, săptămâna s-a terminat şi am început să mă 
tem că voi fi prins mâţa-n sac, când o întâmplare 
norocoasă m-a ajutat să scap de necaz. Tocmai mă 
întorceam de pe ogor şi abia îmi târam picioarele de 
oboseală, când mi-a tăiat calea un armăsar înnebunit 
de durere. În sat, am aflat că era un animal foarte 
încăpățânat, drept care, ca să-i îndrepte purtarea, 
stăpânul îi vârâse o bucăţică de iască aprinsă în 
ureche. De-aia o luase razna şi începuse să gonească 
ca vântul turbat. 

Când au trecut cele şapte zile, i-am chemat pe toţi 
băieţii din satul nostru pe câmp ca să vadă cum se 
înhaţă un iepure. Înainte de toate, am şterpelit luleaua 
lui tata şi am pus în ea o bucată de iască aprinsă. N-a 
fost nevoie să hălăduim prea mult, pentru că imediat 
de pe o tarla a ţâşnit un iepure, iar eu m-am luat 
imediat după el. Bineînţeles că la început urecheatul s- 
a descurcat mult mai bine, dar dintr-odată, în iureşul 
goanei, am scos iasca fumegândă din lulea şi mi-am 
îndesat-o în ureche. Ei, ce mi s-au iuţit picioarele! E 
adevărat că urechea mă cam chinuia, dar m-am gândit 
că onoarea trebuie pusă mai presus de neînsemnatele 
dureri trecătoare. 

Am ajuns, cu una, cu două, lângă iepure şi tocmai 
mă pregăteam să mă aplec şi să-i apuc piciorul, când 
urecheatul a simţit primejdia; cu o mişcare vicleană, a 
cotit-o către o țarină cu porumb. Dacă ajungea să se 
piardă în păpuşoi, sigur pierdeam cele zece nuci puse 
ca rămăşag. M-am repezit după el cu forţe înzecite şi, 
la marginea lanului, tocmai acolo de unde începea 
desişul mălaiului, l-a apucat de coadă, l-am săltat şi 1- 
am arătat prietenilor mei. 

Stăteau sărmanii, toți, cu gura căscată - iar 
iepuraşul a început să se vaite. Întotdeauna am avut o 
inimă bună şi niciodată n-am răbdat să văd cum se 
chinuie animalele - Domnul să te aibă în pază!, i-am 

dat drumul urecheatului cel agitat. Oricum, câştigasem 
pariul. 

Dar vai, urechea, urechea mea! Rămăsesem surd 
pe partea stângă. Nu mai auzeam nimic cu ea, nici să 
bubuie tunul alături. E adevărat, în acele vremuri, la 
noi nu prea se punea artileria la treabă, în vreme ce la 
francezi se trăgea salvă după salvă. Dar eu nu auzisem 
nici de canonadele cu pricina. 

Acum vă minunaţi că nu mai sunt surd? Ei, asta 
este o altă poveste. Când taică-meu a aflat ce nebunie 
am făcut, s-a mâniat foarte tare şi mi-a făgăduit că mă 
va omori în bătaie dacă voi mai îndrăzni vreodată să- 
mi bag iască aprinsă în ureche. Pe de altă parte, i s-a 
făcut milă de mine pentru că mi-am pierdut auzul şi a 
trimis îndată după doctor, care a aruncat o privire în 
pavilionul urechii şi i-a spus că nu mă poate ajuta cu 
nimic, deoarece sâmburele de jăratec mi-a distrus 
timpanul. 

Ne-am speriat, dar tata nu s-a lăsat pradă 
deznădejdii. Şi-a zis, e doar un felcer de la ţară, nu se 
pricepe la de-astea. Prin urmare, m-a dus la doctorii de 
la oraş, care au susținut la fel, timpanul s-a crăpat, ei 
n-au cum să-l peticească. 

Ne-am întors acasă trişti şi a trebuit să mă împac 
cu gândul că nu voi mai auzi cu urechea stângă. Ci s-a 
întâmplat ca doftoroaia din capătul satului, lelea Kati, 

să afle de nenorocirea de care am avut parte. I-a căutat 
pe părinții mei şi a susţinut cu tărie că ea mă va 
vindeca. Tata a izgonit-o pe vrăjitoare afară din curte, 
dar eu m-am strecurat după ea şi am rugat-o să mă 
ajute dacă îi stă în putere. Lelea Kati m-a dezmierdat 
cu mâna ei cea năclăită şi m-a încurajat, dacă-i dau 
două rațe grase îmi va petici timpanul, numai să-i 
aduc o bucată cât palma din toba crainicului sătesc. 
Pentru că numai din ea se poate pune petic. 

I-am promis cele două raţe-ndopate, plus o gâscă 
leşinată şi am stabilit ca în ziua următoare să-i aduc 
frântura de piele din tobă. 

N-a fost dificil să ajung la darabana pristavului, 
deoarece notarul îşi petrecea mai tot timpul în crâşmă. 
Nu m-a văzut nimeni când m-am strecurat în birou şi 
am decupat o porţiune din membrană. 

În ziua respectivă, s-a stârnit o furtună năprasnică 
şi a trăsnit în mai multe locuri. Consiliul comunal a 
stabilit cu înţelepciune că şi toba crainicului a fost 
detunată de mânia divină - însă n-au reuşit să priceapă 
în veci pe unde a ieşit descărcarea electrică, pentru că 
fundul tobei rămăsese intact. Judele a rezolvat 
problema pe loc, a statuat că trăsnetul nici n-a ieşit, 
deci, foarte probabil, urgia a rămas înţepenită 
înăuntru. Drept urmare, nimeni n-a îndrăznit vreodată 
să se atingă de darabana, ca nu cumva să scape 

trăsnetul pe neanunţate şi să nenorocească pe cineva. 
Au preferat să cumpere o tobă nouă. 

lar eu m-am dus cu pielea la lelea Kati, care a 
fiert o poţiune magică şi a înmuiat-o într-însa. Când a 
devenit suficient de moale, m-a aşezat pe o băncuţă, 
apoi a scos un ac şi o aţă. N-am prins nici să zic: 
„Mâc!”, că mi-a şi întors urechea pe dos. Restul a fost 
simplu. M-a durut un pic când a cusut peticul de 
timpan, dar am suportat totul cu stoicism. 

Aşa mi s-a vindecat urechea şi aude toate cele, 
cum nici că se poate mai bine. Uneori însă mă trezeşte 
un răpăit. La început, am crezut că se pregăteşte 
pristavul să dea ceva de ştire, dar apoi mi-am dat 
seama că doar îmi ţiuie urechea din cauza peticului de 
pe timpan. 

IV. 
I-AM DUS DASCĂLULUI 
O STEA CĂZĂTOARE 


Odată, cu prilejul mirungerii tinerilor, a venit 
episcopul la noi în sat şi cineva i-a zis că sunt un copil 
faimos. Imediat l-a chemat pe taică-meu şi l-a 
îndemnat să mă trimită la învăţătură, deoarece numai 
aşa voi deveni cu adevărat un om vestit, poate chiar 
arhiepiscop de Esztergom, adică primat al Ungariei. 
La început, tata s-a împotrivit, spunând că fiul unui 
nobil maghiar n-are de ce să studieze, oricum va 
deveni un domn, însă episcopul nu s-a lăsat şi a tot 
insistat până când l-a convins şi l-a determinat să mă 
înscrie la şcoala călugărească din străvechiul 
Strigonium. Poate astfel chiar îmi voi dobândi 
primatul. 

Pot să vă spun că nu m-a bucurat hotărârea, 
deoarece şi eu socoteam că ungurul a fost făcut să ţină 
sabia, puşca şi frâul în mână - cu scrisul, las' să se 

necăjească neamţul. Pentru că, v-o spun verde în faţă, 
buchiseala nu mi-era pe plac. Dar asta a fost cândva, 
tare demult - de atunci, regret întruna. Lovi-m-ar 
trăsnetul, oricum nu mai pot schimba nimic. 

Deci, m-au înscris la şcoala mănăstirii din 
Esztergom. Tolna e departe de Esztergom, dar în 
vremurile de atunci se vădea a fi o cale mult mai 
lungă, deoarece se călătorea cu carul. Dar când cineva 
doreşte să devină primatul Ungariei, n-are altă alegere 
decât să meargă în Esztergom. N-am devenit 
arhiepiscop, dar am adunat oleacă de experiență pe 
malul Dunării, în citadelă şi chiar şi-n şcoală, pentru 
că am răbdat cumva graiul latinesc, cu greutate, vreme 
de câţiva ani, dar ştiinţele naturii mi-au trântit capacul. 

S-a întâmplat să avem un dascăl bătrân căruia i s- 
a pus pata pe mine. Ori l-am luat eu la ochi, e totuna. 
Important este că moşneagul ne-a povestit odată 
despre stelele căzătoare şi ne-a mărturisit că i-ar place 
să ne arate una, dar n-are de unde, deoarece încă n-au 
găsit niciuna în împrejurimile oraşului. 

Las' că-ți aduc eu, m-am gândit, doar sunt 
pruncul care a băut din Calea Lactee şi chiar aş fi 
putut să mă hurduc în Carul Mare. Dacă-mi pun 
mintea cu ea, ştiu cum să prind o nenorocită de stea 
căzătoare. 

După căderea serii, am şi urcat în cetăţuie, 
deoarece văzusem că, de obicei, acolo pică cele mai 
multe stele. Însă toată osteneala mea a fost în zadar, 
întrucât toate steluţele au căzut în Dunăre. Nu merita 

să mă arunc în fluviu după ele, deoarece în bezna 
nopţii ar fi fost foarte dificil să le găsesc în adânc şi să 
le pescuiesc. În plus, în contact cu apa se stingeau, iar 
eu voiam să duc la şcoală una strălucitoare. 

Mi-am sfărâmat creierii toată noaptea - cred că 
mi s-a şi înmuiat oleacă tărtăcuţa - ca să aflu mijlocul 
de a prinde o stea. În sfârşit, către dimineaţă, am 
elaborat şiretlicul. 

Imediat cum am scăpat de la şcoală, m-am dus la 
meşterul Bandij, covaciul şi i-am cerut potcoava cea 
mare, de firmă, atârnată în faţa fierăriei. Am 
magnetizat-o, deoarece auzisem la şcoală că stelele 
căzătoare conţin mai cu seamă fier. Magnetul atrage 
fierul, deci urma să-mi apropie considerabil şi stelele 
căzătoare. Desigur, pentru reuşita deplină, e nevoie de 
un magnet foarte puternic, a cărui producere nu 
presupune nici un fel de greutate. Orice copil poate s- 
o facă. 

Am frecat bara curbată a covaciului şi am 
magnetizat-o atât de tare, încât seara abia am putut 
trece prin oraş cu ea. Imensa putere de atracție nu 
numai că a oprit căruțele din mers, dar a scos din 
buzunarele trecătorilor feluritele obiecte făurite din 
fier. De potcoavă, s-au lipit atâtea chei şi cuțite că nu 
mai pridideam cu smulgerea lor. Când am trecut pe 
lângă o feronerie, era cât pe ce să provoc o nenorocire, 
deoarece toate mărfurile puse pe poliţe au sărit de la 
locul lor şi s-au pregătit să se rostogolească afară, în 

stradă. Noroc că negustorul a apucat să trântească uşa 
la timp. 

Ca să nu provoc o dandana mai mare, am vârât 
degrabă potcoava în haină şi am început să gonesc cât 
mă ţineau picioarele. Când am ajuns sub colina 
fortăreței am observat că tot venea un om după mine, 
deşi el se străduia din răsputeri să se întoarcă. M-am 
gândit, o fi unul care mă pândeşte, aşa că i-am strigat 
să-şi vadă de treburi. Dar fârtatul mi-a răspuns icnind, 
că asta nu se poate, deoarece ceva l-a prins cu mare 
forță. 

- Atât de mult mărunţiş aveţi în buzunare? l-am 
întrebat. 

- N-am nici măcar un afurisit de creiţar, mi-a 
răspuns omul. 

Pentru că pe atunci creiţarii erau cea mai măruntă 
monedă din Esztergom. l-am explicat că nu la ei m- 
am gândit, ci la bănetul bătut din nichel şi fier, drept 
care m-a lămurit că n-are nicio para chioară, doar dacă 
n-o fi numele lui de vină, pentru că-l chema Mişu 
Wass, adică Mihai Fier. 

M-am dumirit pe loc. Magnetul meu avea atâta 
forță, că atrăgea până şi numele de Fier. Ca să-l 
slobozesc pe sărmanul om, am vârât ambele capete ale 
potcoavei în pământ, răstimp în care Mişu Wass a 
apucat să fugă. lar eu am pornit să urc pe colină şi nu 
mă îndoiam că voi captura o stea. 

Am şi prins una. Magnetul meu era atât de 
puternic, încât a provocat o asemenea ploaie de stele 

cum nimeni n-a văzut vreodată. Cădeau ca poamele 
coapte dintr-un pom scuturat cu înverşunare. Picau 
una ici, alta colo - cele mai multe în Dunăre. Într-un 
sfârşit, una a căzut chiar în faţa picioarelor mele - 
noroc că nu m-a nimerit. Era de mărimea unui măr, 
avea toate cele şase colţuri, deşi se cam turtiseră la 
impact. Şi strălucea de-ţi lua ochii. 

Când am dat s-o ridic, mi-a ars mâna, aşa căa 
trebuit s-o trag cu potcoava magnetizată în batistă, 
numai aşa am putut s-o duc acasă. Chiar şi aşa, 
strălucea prin pânză şi a luminat aşa de tare încât n-a 
fost nevoie să aprindem lămpaşul. Însă dimineaţa, 
după ce a răsărit soarele, stelei i s-a stins sclipirea. 

Chiar şi aşa, i-am dus-o bătrânului dascăl, care 
avea mari probleme cu vederea, cu toate că purta 
ochelari. În ciuda stării, a recunoscut că-i o stea, deşi 
n-a putut să-i precizeze tipul. Mi-a mulțumit şi a luat- 
o acasă, ca s-o studieze temeinic. 

Ci a doua zi s-a prezentat la şcoală foarte supărat. 
M-a făcut cu ou şi cu oţet într-atâta, încât mai că m- 
am scufundat în pământ de ruşine, noroc că m-a prins 
un coleg de brâu. Moşul a urlat îndelung la mine, cum 
că l-am tras pe sfoară şi că-mi voi căpăta binemeritata 
pedeapsă. Degeaba m-am jurat că eu însumi am prins 
steluța, cu propriile mele mâini, că s-a mâniat şi mai 
tare şi m-a dus în faţa consiliului profesoral, unde a 
început cumplitul interogatoriu. 

Eu le-am povestit tot, de-a fir-a-păr, dar nimeni 
n-a binevoit să mă creadă. M-au acuzat că am cules o 

pietricică obişnuită din prundul Dunării şi am dus-o 
bătrânului dascăl, ceea ce ar fi fost un gest mârşav, 
lipsit de recunoştinţă; că am abuzat de încrederea lui şi 
am săvârşit o ticăloşie. Drept pedeapsă, m-au 
exmatriculat. Poate că a fost mai bine aşa, deoarece 
niciodată nu m-a atras cariera ştiinţifică - şi nici 
primat n-aş fi dorit să devin. 

De fapt, m-am bucurat de neaşteptata întorsătură. 
Un singur lucru regret până azi, faptul că nu mi-au 
înapoiat steaua căzătoare, întrucât mi-ar fi fost adesea 
de folos atunci când aş fi vrut să-mi aprind luleaua. 

y. 
PĂCĂLEALA TRASĂ 
UNUI LUP BĂTRÂN 


- Du-te încotro vezi cu ochii! mi-au spus 
călugării cei docţi, însă aşa, pe nepusă masă, n-am 
ştiut încotro să mă îndrept. Nu prea aveam ce căuta în 
amonte, prin urmare am pornit în aval, către Tolna. N- 
aveam de unde să ştiu cu certitudine ce va spune taică- 
meu când va afla că am părăsit cetatea de scaun a 
arhiepiscopului într-un mod atât de zărpălatic. Poate 
că sosirea mea neaşteptată îl va surprinde şi se va 
necăji că nu mi-a trimis în întâmpinare o căruţă. O 
vreme, am stat pe gânduri încercând să-mi fac planuri 
de viitor, dar în cele din urmă întoarcerea acasă s-a 
arătat a fi cea mai potrivită soluţie. 

Mi-am strâns catrafusele - asta fără prea multă 
osteneală - apoi mi-am luat rămas bun de la vestitul 
oraş. Ca să-mi uşurez drumul, mi-am propus să cobor 
înot pe Dunăre. Am răzbătut cumva până la Vişegrad, 

dar vremea a început să se răcească şi mi s-a făcut 
pielea de găină. Prin urmare, m-am căţărat pe o plută a 
tăuților şi aproape că am ajuns la Pesta-Buda cu ea. 
Din păcate, am naufragiat în apropiere de Vaţ, mai 
precis, în loc să scufunde vasul de care ne-am izbit, 
buştenii noştri s-au desfăcut din legături. Bietul slovac 
s-a agăţat de un fir de brad, iar eu, pentru că n-am 
găsit altul prin preajmă, m-am cuibărit în pălăria cu 
boruri largi a plutaşului, care îi căzuse de pe cap în 
momentul catastrofei. Aşa că am străbătut foarte 
comod ultima porţiune. 

Am rămas câteva zile în Pesta-Buda, deoarece nu 
prea mă trăgea inima acasă. Însă, când a început să 
ningă, am fost nevoit să pornesc la drum. Cum 
altcumva? Pe jos. Ici şi colo am întâlnit câte o sanie, 
m-am şi cerut într-însa; dar cel mai mult am umblat pe 
jos, lucru cu folos, pentru că nu-mi era atât de frig ca- 
n sanie. 

Am ajuns fără prea multă greutate la marele 
codru din Bakony, însă aici n-am putut să-mi continui 
drumul per pedes: stratul de zăpadă era prea gros. Ce 
altceva să fac? M-am cățărat pe un copac şi am 
început să sar dintr-unul într-altul, ca veveriţele. Cum 
de nu s-au rupt crengile sub mine? Păi, explicaţia e 
simplă, omătul s-a îndesat pe tot rămurişul, astfel încât 
gerul a cimentat şi cea mai subţirică crenguţă, într-atât 
încât nu putea fi desprinsă nici cu briciul. Astfel, din 
vârf în vârf, am reuşit să răzbat prin făgetul necuprins 

şi am ajuns pe malul Balatonului. Lacul îngheţase 
bocnă. 

Mi-am luat avânt, cu gândul că-l voi străbate 
patinând, dar abia am pornit să înaintez că m-am 
împiedicat într-o crevasă şi am picat în nas. Am avut 
noroc, pentru că nasul mi-a ajuns fix la cealaltă 
margine a crăpăturii şi am continuat să alunec, dar de 
data aceasta pe vârful nasului. Dacă n-ar fi fost aşa, 
sigur m-aş fi înecat. 

Nu mi-a plăcut să patinez pe vârful nasului. M- 
am ridicat în picioare şi m-am întors până la liziera 
pădurii, unde am încropit în doi timpi şi trei mişcări o 
sanie. l-am făurit şi un catarg, pe care mi-am întins 
paltonul în chip de velă. Apoi am urcat în ea şi, după 
ce vela-palton a prins un pic de vânt, a început să 
zboare ca o poruncă împărătească. Aşa am călătorit o 
zi întreagă, ba chiar se înnoptase şi eu tot nu 
ajunsesem pe celălalt mal, dar nu putea fi departe, 
deoarece în întuneric am zărit un sat, mai precis, 
luminiţele ferestrelor sale. 

M-am bucurat nespus că voi ajunge în curând la 
un cătun şi îmi voi putea încălzi trupul rebegit. Bine- 
bine, dar întâi a intervenit ceva nemaipomenit, deşi, 
cum bine ştiţi, în viaţa mea am trecut prin destule 
peripeții. 

Pe măsură ce sania s-a apropiat de mal, am 
observat că pe gheaţă a apărut o mogâldeaţă 
întunecată. Apoi încă două siluete, şi altele, şi altele, 
de m-am trezit în faţa unei întregi haite. Iniţial, am 

crezut că nuntesc câinii pe gheaţă, dar apoi, spre 
marea mea surprindere am constatat că nu erau dulăi, 
ci lupi înfometați. Aveau boturile larg căscate, limba 
le atârna de-un cot, iar când scrâşneau din colți, dinţii 
aruncau scântei pe gheaţă, care săreau haotic, 
şuierând, până când umezeala le stingea definitiv. 

M-am şi văzut condamnat la moarte... Omul se 
descurcă cu unul, doi sau zece lupi; cu ajutor 
catargului, aş fi bumbăcit chiar o duzină; dar când 
vine vorba de o întreagă haită, ei bine... ar fi necesare 
două catarge. 

Atunci mi-a venit o idee genială. E adevărat, abia 
în clipa din urmă, când m-am trezit în fălcile lupilor, 
pentru că lighioanele se pregăteau să mă înfulece. 
Nevoia îl învaţă pe om - cu cât situația e mai 
disperată, cu atât omul devine mai inventiv. E 
adevărat, cel puţin în cazul meu. 

Am smuls cu îndemânare paltonul de pe catarg. 
Era unul călduros, îmblănit cu piele de lup, aşa că l- 
am îmbrăcat degrabă. dar nu cum îl purtam de obicei, 
ci întors pe dos, cu părul în afară. Cum am terminat, 
am pus piedică saniei, am sărit din ea şi m-am pus în 
patru labe. Lupii au înmărmurit. S-au oprit cu toţii şi 
au pornit să urle. Am tras şi eu o hăulită, într-un fel 
atât de emoţionant, încât întreaga haită a rămas cu 
gura căscată. 

Am urlat, am hăulit şi am rămas în patru labe. 
Ce-i drept, îmi îngheţaseră palmele, dar le-am frecat 
de gheaţă şi s-au încălzit, astfel încât a fost mai uşor 

să aştept. Deodată, una dintre fiare, cea mai mare, s-a 
furişat lângă mine şi a mirosit căptuşeala de blană. A 
simţit mirosul de lup şi, de bucurie, a tras un strănut, 
apoi s-a întors către ceilalți. Le-a şoptit ceva, n-am 
priceput ce anume, dar cred că şi-a anunţat tovarăşii 
că suntem de aceeaşi teapă. 

Însă nemernicii nu l-au crezut, astfel că au venit 
cu toţii la mine şi mi-au mirosit bunda, iar apoi, când 
s-au convins că-i din păr de lup, au plecat care încotro: 
unii hăis, alţii cea! 

În cele din urmă, a rămas doar fiara cea straşnică. 
Pe cât se pare, îi căzusem cu tronc la inimă. Numai că 
pe gheaţă nu puteam să stau prea mult aşa, pe coate şi 
genunchi. Îmi era şi frig - şi trebuia să fac ceva, într- 
un fel sau altul. Am reînceput să hăulesc şi am pornit 
către mal în patru labe. Lupul s-a luat după mine. Şi- 
am început să urlăm împreună, eu până aproape că mi- 
au crăpat bojocii. Neobişnuitul stil de deplasare m-a 
epuizat. 

Slavă Domnului! în cele din urmă am ajuns la 
gardul unei case şi mi-am aflat salvarea. Într-o lipită, 
am sărit peste împrejmuire şi, trecut în curte, m-am 
ridicat în picioare. Însă lupul cel bătrân a sărit la 
rândul său şi m-a urmat. Când a văzut că umblu în 
două picioare, imediat şi-a dat seama că l-am amăgit. 

S-a repezit către mine negru de furie şi mi-ar fi 
sfâşiat beregata, dacă dulăul de pază al gospodarului 
n-ar fi apărut ca ieşit din pământ. Uriaşul ciobănesc n- 
a stat de şagă, a prins fiara de gâtlej ca pe un iepure şi 

a scuturat-o, a scuturat-o, până când a lăsat-o fără 
suflare. 

VI. 
CUM I-AM CETLUIT 
PE PANDURI 


Auzind gălăgia, gospodarul în curtea căruia 
sărisem a ieşit cu puşca-n mână şi aproape că m-a 
găurit cu ea; dar l-am lămurit asupra celor întâmplate 
şi i-am dăruit blana lupului ucis, aşa că s-a domolit, 
m-a chemat în casă şi m-a ospătat. Mi-a prins bine să 
ajung într-o cameră încălzită, să înfulec cârnaţi 
proaspăt prăjiţi şi să beau un delicios vin vechi. Am 
sporovăit cu multă veselie şi când voia bună ne-a dat 
pe spate, l-am întrebat pe „slăbănogul” de buflea cum 
de s-a ales cu ditamai burduhanul. Omul cel bun s-a 
înroşit, ba chiar s-a mâniat, dar l-am împăcat degrabă 
şi atunci mi-a destăinuit că şi-a dorit să ajungă 
primarul satului. Ori, o asemenea funcție publică 
necesita şi un pântec pe măsură - în cazul lui, lipsă. Ca 
să-l dobândească, a înghiţit o bucată de drojdie, ceea 
ce într-adevăr i-a umflat burta, atât doar că a pierdut 

alegerile şi a rămas cu ea revărsată peste curea, 
deoarece stomacul nu i-a putut digera maiaua. Şi-i tare 
ruşine aşa, deoarece a ajuns în gura lumii şi oamenii 
râd necontenit de el. 

- Uite un caz uşor de doftoricit, mi-am liniştit 
gazda. Înghiţiţi degrabă vreo două-trei kilograme de 
făină ca să se amestece cu drojdia şi să se preschimbe 
în pâine. Aluatul va fi digerat fără probleme şi aşa 
burta va scădea. 

Ca urmare a sfatului înţelept, i-am devenit atât de 
drag gazdei mele încât, în cele din urmă, m-a dus până 
acasă cu propria-i sanie. 

Bineînţeles, ai mei au fost foarte surprinşi, dar s- 
au bucurat la fel de mult să mă vadă. lar după ce mi- 
am povesti aventurile, tata a înţeles că nu eram croit 
pentru o carieră preoțească - şi a ajuns la concluzia că 
mi s-ar potrivi cel mai bine o funcție publică. I s-a 
părut că sunt anume croit pentru aşa ceva - doar am 
stabilit de comun acord, în consiliul de familie, că în 
tot judeţul nu există cineva mai deştept decât mine. 
Chiar dacă nu voi deveni arhiepiscop, cu siguranță 
Dumnezeu mă va ajuta să devin un subprefect sau un 
judecător. 

Ci, până să mă aciuiesc ca grămătic pe lângă 
judele din satul nostru, mai întâi a fost nevoie să-mi 
revin după osteneala cu învățatul şi să mă familiarizez 
cu meşteşugurile dresării copoilor, jucatului de cărţi, 
vânătorii, călăritului şi golirii paharelor cu băutură. 
Nu că nu m-aş fi priceput la aceste îndeletniciri 

străbune - nemeşii dovedesc un talent înnăscut la toate 
acestea -, însă în perioada studiilor m-am cam lăsat pe 
tânjală, aşa că aveam nevoie de un pic de exersare 
suplimentară, fără de care n-aş fi atins nivelul de 
calificare necesar. 

Ei bine, vorba multă, sărăcia omului. Cine nu ştie 
să tragă la măsea, să-mperecheze popii şi să mâne 
bidivii? În tot judeţul, unul singur era în stare să 
înghită pe nerăsuflate o găleată de vin, să conducă un 
atelaj de patru armăsari fără ajutorul frâielor, numai 
fluierându-le şi să piardă necontenit la şaişase - şi ăla 
eram eu! Într-un interval de timp relativ scurt, am 
dobândit o asemenea măiestrie în toate aceste 
îndeletniciri, încât n-a mai rămas nici un impediment 
să încep serviciul public. 

Într-o preafrumoasă zi de vară, m-am pregătit şi, 
împreună cu tata, ne-am dus la cancelaria judelui ca 
să-mi fac intrarea festivă în administraţia provincială. 
Când am ajuns în curte, unde străluceau prin alăturare 
plugul, caleaşca, grapa, căpiţele de fân, cocina şi 
ghivecele cu muşcate, a apărut de undeva un ogar 
prost-dispus şi m-a atacat. Pe mine, cel care a înfruntat 
fără să clipească ditamai haita de lupi! Bineînţeles că 
n-am luat în serios o jigodie descreierată, însă 
pacostea n-a stat la poante, ci şi-a înfipt colții în 
carâmbul cizmei mele. 

Atât şi a fost suficient. I-am tras un şut în coaste, 
de s-a trezit picând cu un icnet în cealaltă parte a 
ogrăzii şi a dispărut urlând de durere. Când colo, ce-a 

urmat? A apărut judele, roşu ca racul şi, supărat 
nevoie mare, s-a apropiat mânios şi s-a interesat 
urlând, cine a îndrăznit să-l molesteze pe cel mai drag 
dintre câinii săi? 

M-am prezentat liniştit în faţa lui şi am 
recunoscut că îndrăzneţul respectiv am fost chiar eu, 
deoarece potaia m-a muşcat. Măreţul reprezentant 
local al judeţului a slobozit o salvă de înjurături care a 
terfelit toată ascendenţa noastră pe linie maternă de la 
străbunică încoace, apoi a scos puşca. Ajunşi aici, mi- 
am dat seama că nu-i de glumă, am sărit şi, până să 
percuteze cuiul, am prins cocoşul flintei, i l-am rupt, 
apoi i-am curbat ţeava pe genunche. În continuare, i- 
am smuls puşca din mână şi am ridicat-o ameninţător 
deasupra capului, ca pe o măciucă şi l-am avertizat că 
aici îşi va afla sfârşitul dacă îndrăzneşte să se atingă 
de mine, un nobil maghiar. 

La auzul tămbălăului, a apărut o mulţime de 
slugi, rândaşi, lachei, vizitii şi panduri, care s-au 
îmbulzit în jurul nostru. Judele a poruncit să fiu prins 
şi legat. Puhoiul de oameni s-a aruncat spre mine, iar 
tata, văzând primejdia, m-a îndemnat să fug, altfel 
măritul jude îmi va atârna ştreangul de gât, 

Ci eu am pornit vitejeşte să-i bumbăcesc şi cum îl 
nimeream pe careva, cum pica jos fără să se mai 
ridice. Din nefericire, careva dintre panduri a aruncat 
un laţ peste umerii mei şi l-a strâns atât de tare încât 
mi-a blocat braţele. Astfel, celorlalți le-a fost uşor să- 

mi încătuşeze mâinile, după care, purtându-mă cu alai, 
m-au încuiat într-o temniţă. 

Nu m-au ţinut prea mult pe-acolo. Judele l-a pus 
pe un iobag să înhame caii şi m-a trimis la reşedinţa 
de judeţ, sub paza a doi panduri cu baioneta la armă. 
Am chicotit în barbă, atât de sigură îmi vedeam 
scăparea. l-aş fi putut pocni oricând pe cei doi 
gardieni, dar lucrurile s-au aranjat în aşa fel, încât n-a 
trebuit să-i rănesc pe sărmanii oameni. 

Către asfinţit, am ajuns la o ceardă [han - n.t.], 
unde pandurii poposeau de obicei. A intrat şi vizitiul, 
aşa că am rămas singur în căruţă. Se distra lumea în 
draci: lăutarii mai că rupeau strunele ceterilor, în 
vreme ce chefliii răcneau din toţi bojocii. 

Către miezul nopţii mi s-au întors şi pandurii, şi 
țăranul. Umblau destul de împleticit. Am pornit mai 
departe. Între timp, eu îmi scosesem cătuşele de pe 
încheieturi şi, cu un surâs înţelegător, mă uitam cum 
se reazămă umăr în umăr cei doi viteji aghesmuiţi. 
Peste un pic de timp, deja sforăiau şi suflau ca două 
goarne. Nici n-au bănuit că le-am cetluit picioarele cu 
cătuşa mea şi că le-am şterpelit din desagă o altă 
cătuşă, cu care le-am legat mâinile. Am azvârlit în 
colb puştile - cu baionete cu tot, apoi i-am şuşotit 
vizitiului la ureche să se oprească, altminteri o să dea 
de bucluc. 

Dar şi ţăranul dormea. Ce să fac? L-am ridicat 
încetişor de pe capră, i-am luat pălăria şi sumanul, 
apoi l-am legat cu priponul cailor de un copac de la 

marginea drumului. Când am terminat cu el, mi-am 
aruncat pălăria-n cap, m-am înfofolit în suman, am 
urcat pe capră, am pocnit din bici şi am ajuns atât de 
repede în Szekszârd, că pandurii n-au ajuns să se 
trezească din beţie. S-au deşteptat abia în curtea 
prefecturii şi s-au minunat să mă audă cum dau 
raportul căpitanului cetăţii: judele v-a trimis aceşti doi 
delicvenţi, care i-au omorât câinele şi au ameninţat că- 
l vor ucide şi pe el. 

Comandantul a văzut cât de beți erau pandurii - 
deci a crezut cu uşurinţă povestea că, la matoleală, n- 
au ştiut ce fac. 

Gardienii au încercat să se apere şi să se jure că 
eu sunt vinovatul. Atunci am dus mâna la buzunarul 
sumanului şi m-am prefăcut că încerc să scot 
scrisoarea judelui. Cum însă n-aveam nimic 
asemănător, am scornit că am uitat-o acasă. Sever, 
căpitanul mi-a poruncit să mă întorc imediat acasă şi 
să-i aduc actul de întemniţare. 

Am sărit imediat sus, pe capră şi am dispărut atât 
de repede încât nu m-au revăzut în veci. Desigur, pe 
cei doi candrii i-am lăsat acolo. Nu ştiu ce-au păţit ei, 
dar eu i-am înapoiat ţăranului cel legat de pom, care 
dormea dus în continuare, toate lucrurile: carul, caii, 
sumanul şi pălăria. 

Apoi am întins-o. 

VII. 
CUM AM DEVENIT PĂDURAR 


Ehehei! Am scăpat de funia călăului, dar ce să 
fac în continuare? Nu mă puteam întoarce acasă, unde 
probabil că mă căutau pandurii după ce lămuriseră 
neînţelegerea cu comandantul din Szekszárd. În plus, 
m-am întristat când m-am gândit la ai mei şi la faptul 
că nu s-a împlinit dorinţa lui tata. Ştiţi, să mă vadă că 
ajung subprefect. Dar nu de aceea mă cheamă Háry 
Jânos ca să mă descurajeze orice fleac. Mă duc să-mi 
aflu norocul în lume, mi-am spus şi va fi să fie cumva. 
Se poate trăi şi altfel, nu numai ca subprefect. 

Zis şi făcut. Am pornit spre apus, căci mă 
grăbeam să trec hotarul iubitului meu judeţ. Pe drum, 
m-am întâlnit cu Felu' Acritură, cunoscutul haiduc şi, 
stând de vorbă sub un păr sălbatic, ne-am împrietenit. 
Felu' tare ar fi dorit să intru în ceata lui, dar n-aveam 
chef de meşteşugul cu pricina. Nici n-a forţat nota. 
Dar mi-a dat un sfat, să-mi încerc norocul la curtea 
contelui Ypsilon, unde tocmai se căuta un vizitiu de 

gală, deoarece cel dinainte şi-a pierdut minţile şi le-a 
căutat pretutindeni, până şi în cufărul din spatele 
trăsurii. Nu s-au descurcat cu el, aşa că l-au băgat la 
balamuc. 

I-am ascultat povaţa şi m-am îndreptat agale către 
castelul grofului Ypsilon. Din păcate, am ajuns prea 
târziu, întrucât cu doar o oră în urmă magnatul îl 
desemnase ca vizitiu pe fiul administratorului său. 
Însă mi-a propus să mă angajeze ca paznic de 
vânătoare, dacă accept. 

Bineînţeles că am fost de acord. 

Aşa am devenit pădurarul contelui Ypsilon. E o 
slujbă foarte frumoasă şi, mai ales, nu prea îi dă de 
lucru omului, trebuie doar să te plimbi în jurul 
codrului. Şi să ai grijă de sălbăticiuni, să n-o ia razna. 
Hălăduiau pe acolo în turme cerbi, mistreți, urşi, 
zimbri, lei... am vrut să spun hiene. Şi se împăcau de 
minune unii cu alţii, ca nişte fraţi. Nu-mi dădeau nici 
o durere de cap. 

Uneori venea stăpânul şi împuşca unul, doi, după 
cum avea chef. Altădată venea însoțit de câte un 
oaspete, iar printre aceştia era câte unul căruia trebuia 
să-i priponesc vânatul, pentru că nu l-ar fi nimerit 
defel în mişcare. Mie tocmai ăştia îmi plăceau, 
deoarece totdeauna îmi dădeau un ciubuc consistent. 
Şi-aş fi trăit acolo până la moarte, dacă n-ar fi fost 
păsărica domnişoarei contese. 

Într-o dimineaţă, în vreme ce-mi parcurgeam 
rondul în jurul brădetului, am văzut cum o mulțime de 

oameni începe să alerge către pădure. Oare ce s-o fi 
întâmplat? m-am întrebat. Pe măsură ce s-au apropiat, 
i-am recunoscut, erau slugile de la castel. Fete, femei, 
copii, căruţaşi, bucătari goneau cu toţii către mine. Se 
opreau sub fiecare arbore, apoi fugeau mai departe. 
M-am uitat cu mai multă atenţie şi atunci am văzut că 
urmăresc o zburătoare: papagalul cel policolor şi 
drăguţ al demoazelei - ştia şi să vorbească. Pasărea 
trecea de la un copac la altul, fără ca să poată fi prinsă, 
deşi oamenii tare ar fi dorit, pentru că domnişoara 
contesă îi urmărea din fereastră şi, cu certitudine, o fi 
promis vreo recompensă importantă celui care i-ar fi 
adus înapoi răsfăţata. S-au căţărat în arbori, au 
încercat s-o momească, s-o alunge, au aruncat cu 
pietre în ea, au puşcat-o cu jeturi de apă, dar papagalul 
îşi lua zborul ori de câte ori reuşeau să se apropie de 
el. Şi chicotea pe seama lor, deoarece ştia şi să râdă, şi 
le striga urmăritorilor: 

- Nebunilor! 

Apoi zbura mai departe. 

Aşa a ajuns până la pădurea de brad. S-a lăsat pe 
un copac din apropiere şi a început să zbiere de acolo: 

- Nebunilor, nebunilor, nebunilor! 

Slugile epuizate s-au prăbuşit inerte pe pajişte şi 
m-au implorat gâfâind să-i ajut la capturarea păsăricii. 
Am zâmbit pe sub mustața abia mijită şi i-am 
îndemnat în glumă s-o prindă ei. 

- Nene loanci, ajută-ne, să te binecuvânteze 
Dumnezeu! m-a rugat o cameristă după ce şi-a 
recăpătat suflarea. Altfel cuconiţa ne va alunga pe toți. 

- Ei, bine! i-am răspuns. Hai s-o prindem. 

Niciodată n-am fost în stare să nu dau curs 
rugăminţii unei femei. E adevărat că mi-au cerut ceva 
destul de rar, dar ce contează asta acum? 

M-am căţărat imediat în arbore şi m-am apropiat 
cu grijă de păsărică. Dar jivina cea înaripată m-a 
văzut, a chicotit, a tras un chiuit şi s-a mutat cu un 
copac mai încolo. M-am înfuriat peste măsură când 
slugile au început să râdă de mine. Am sărit din brad 
şi m-am apropiat de pomul unde pacostea îşi aranja 
penele. 

Dintr-o mişcare, am smuls arborele din rădăcini, 
de-au îngheţat cu toţii. Însă pasărea s-a mutat iarăşi pe 
altul. Dar îi pierise cheful de râs. Am smuls şi 
următorul fir de catarg, dar a întins-o şi de pe acela. 
Am rărit aşa vreo zece brazi, cu toate acestea, n-am 
putut prinde fugara. Deşi eram pe cale s-o înhaţ, când 
m-a strigat bucătarul, în numele Domnului! să nu 
distrug pădurea contelui, că va fi vai şi amar de capul 
meu. 

Avea dreptate socaciul, mi-am dat şi eu seama. 
Am decis să pun gheara pe papagal în alt fel, dar 
pentru aceasta trebuia să smulg alţi doi copaci. Primul, 
cel pe care s-ar fi dus păsărica, iar al doilea, cel pe 
care tocmai se afla. L-am dezrădăcinat întâi pe cel 
despre care ştiam că va fi ales ca ţintă şi, când am 

terminat, l-am scos şi pe cel pe care stătea. Aşa am 
zăpăcit-o, pentru că, deşi avea tot restul pădurii 
înainte, nu mai ştia încotro s-o ia. 

Nu trebuie să ne minunăm de tulburarea unei 
zburătoare care îşi petrecuse întreaga viață închisă 
într-o colivie. Fâlfâia deasupra noastră, în aer. În 
vreme ce încerca să se gândească unde să zboare, mi- 
am aruncat cu îndemânare pălăria în sus, astfel încât 
să se rotească. În cădere, semăna cu un erete. 

Speriat, papagalul şi-a băgat capul la cutie şi, 
când pălăria s-a aruncat asupra lui, a îngheţat şi au 
picat împreună pe sol. 

Acum a fost uşor de capturat. A rămas întins pe 
pământ, de parcă s-ar fi strivit în cădere. Penele 
policolore i s-au albit într-atât, încât a trecut un ceas 
până când şi-a recăpătat înfăţişarea pestriță şi vocea. 

Dar acum nu mai striga: Nebunilor, nebunilor! Ci 
suspina fără încetare: 

- Vai mie! Vai mie! 

VIII. 
CUM I-AM CERUT MÂNA 
DOMNIŞOAREI CONTESE 


Pentru că niciodată nu mi-a plăcut să mă fălesc 
cu faptele mele, drăguţul papagal i-a fost înapoiat 
domnişoarei contese de altcineva. Totuşi, am fost 
chemat la castel încă în aceeaşi zi. M-au condus drept 
în faţa duduiţei, care locuia într-o cameră cu totul şi cu 
totul albă. Mobilele fuseseră sculptate din fildeş şi 
aurite. Rar vede omul de rând aşa ceva. Dar toată 
splendoarea interiorului pălea în fața frumuseţii 
domnişoarei. Părul bălai îi strălucea cu reflexe aurii. 
Ochii albaştri păreau să fie doi luceferi de dimineaţă. 
Buzele îi erau mai roşii decât rubinul, iar fruntea mai 
albă decât zăpada. Purta pe trupuşoru-i minunat o 
rochie în toate culorile curcubeului. Părea un înger 
coborât din Cer şi tocmai mă întrebam dacă ar trebui 
să îngenunchez sau să-i sărut mâna, când mi s-a 

adresat cu o voce mai dulce decât un tril de 
privighetoare: 

- Eşti un flăcău de treabă, dragul meu loanci. 

Mi-am îndreptat spatele cât de tare am putut, apoi 
mi-am răsucit mustăcioara şi tocmai i-aş fi răspuns că 
„sunt cel care sunt”, când şi-a întins mititica mânuţă 
spre mine şi a pornit din nou să cuvânte: 

- Dragul meu loanci, îi mulțumesc că mi-ai prins 
pasărea. Îţi voi rămâne pe deplin recunoscătoare. 
Spune-mi, dragul meu Ioanci, ce-ţi doreşti? Zi şi se va 
împlini. 

După ce i-am sărutat mânuşiţa respectuos, mi-am 
scos iarăşi pieptul la vedere, mi-am adunat toată 
ştiinţa de carte şi i-am răspuns aşa: 

- Sunt fericit că am putut să-i prilejuiesc 
domnişoarei o asemenea bucurie. De dragul 
domnişoarei l-aş prinde şi pe Scaraoţchi şi nici atunci 
n-aş cere vreo răsplată. Dar dacă ar fi să-mi doresc 
ceva, aş cere-o chiar pe domnişoara, deşi ştiu că nu 
mi-este dat să am parte de o bunătate ca aceasta. 

- Mare şnapan eşti, dragul meu loanci! a spus 
angelica demoazelă, iar eu m-am simţit cum mă 
încălzesc ca primăvara în lumina primelor raze de 
soare. 

- Ce poate să facă omul când vede atâta 
frumuseţe? i-am răspuns. 

- Ho-ho! a protestat tulburată, nu mă potopi cu 
linguşeli. Ştii ce, loanci? Dacă nu vrei să primeşti 

nimic de la mine, te fac companion de călărie, să ne 
întâlnim în fiecare zi. 

Şi aşa am devenit cavalerul însoțitor al duduiţei. 
Mi-au dat un armăsar fermecat, auriu, în vreme ce 
domnişoara călărea un bidiviu alb. 

În fiecare dimineaţă, goneam până sub poala 
pădurii şi ascultam fluieratul mierlelor. Pe drum, 
vorbeam despre una-alta. Domnişoarei îi plăcea să 
asculte cum îmi povesteam isprăvile, iar pe unele 
dintre ele a trebuit să i le repet de vreo zece ori. O dată 
i-am zis şi cum am venit pe lume, călare pe spatele 
berzei. Şi-a clătinat minunatul căpşor, apoi m-a 
ameninţat cu un degeţel: 

- Ca să vezi, loanci! Tu ai fost neastâmpăratul 
care te-ai suit pe barza care a vrut să mă ducă din 
Pădurea Neagră. 

- Ehehei! am chiuit. Acum pricep eu de ce 
domnişoara mi-a fost atât de cunoscută. De-aia, 
bineînţeles! Da, îmi amintesc. Cine ar fi crezut că 
lucrurile se vor schimba? Fir-ar să fie. Dacă ar fi fost 
invers, eu aş fi devenit contele Ypsilon, iar 
domnişoara Háry lulişca. Nu cred să ne fi întâlnit 
atunci. Ei, şi-aşa e bine! 

Şi cum sporovăiam şi tăifăsuiam noi amândoi, 
deodată s-a poticnit surul domnişoarei. Aproape că mi 
s-a oprit inima de spaimă. M-am speriat, pentru că 
duduiţa a zburat de pe spatele calului şi am reuşit s-o 
prind abia în ultimul moment. O singură clipă să fi 
întârziat, sigur ar fi căzut pe pământ şi poate că s-ar fi 

lovit rău de tot. Aşa n-a păţit nimic, numai calul i s-a 
ologit. 

Am palpat piciorul sărmanului bidiviu, l-am 
masat, l-am smucit, dar nicicum nu putea să calce pe 
el. Ce era de făcut? Castelul era încă departe. Nici nu 
se cuvenea s-o urc pe duduiţă în spinarea calului meu 
şi să tropotim amândoi până acasă. Mi-am bătut capul, 
mi-am sfărâmat creierii ca să dau de o rezolvare, dar 
nu mi-a venit nici o idee. 

M-am înfuriat pe propria-mi căpăţână şi i-am tras 
un pumn, ceea ce a produs imediat rezultatul scontat, 
deoarece, aşa cum amnarul îşi aruncă scânteia, mi-a 
sărit în minte un gând nemaipomenit. 

Am rugat-o pe domnişoară să urce din nou pe 
sur; dar se temea că animalul nu mai poate umbla şi ea 
va pica din nou. Am îmbărbătat-o să nu se teamă de 
nimic cât timp mă vede alături şi asta a avut efect. Am 
ajutat-o să se aşeze în şa, apoi am luat în spinare surul 
cu demoazelă cu tot şi i-am dus aşa până acasă, la 
castel. lar pe armăsarul şarg l-am prins de frâu şi l-am 
purtat după mine. 

Acasă, s-au minunat cu toţii. Toată lumea spunea 
că în veci n-au văzut aşa ceva. Ci groful a râs de mine 
şi a spus că mai uşor ar fi fost s-o pun pe domnişoară 
pe calul gălbui şi să-l conduc de frâu pe sur. Recunosc 
cinstit, avea dreptate, dar pentru asta nu i-ar fi trebuit 
un Hâry Jânos. Ce e important, domnişoara m-a 
îndrăgit atât de tare încât nici că se poate povesti. M-a 

numit „salvatorul meu” şi „dulcele meu loanci”. Şi 
mi-a zâmbit ca un măr copt. 

Cu siguranţă că nu curge apă în venele mele, iar 
bunul Dumnezeu nu m-a făcut un flăcău bleg. Am 
hotărât să fac un pas foarte important. Odată, pe când 
călăream împreună, mi-am dres vocea şi i-am zis 
lămurit... ei, oare ce i-oi fi spus? 

- Văd că domnişoara mă iubeşte. 

- Bineînţeles că mi-eşti drag, dulcele meu Ioanci, 
a răspuns suflețelul. Nici n-aş putea să trăiesc fără 
tine. 

- Ştiam, am aprobat-o clătinând din cap. Nici nu 
se poate altcumva, pentru că şi eu o iubesc tare mult 
pe domnişoara, de aceea v-aş ruga să-mi deveniți 
soţie. Doamne-ajută! tare v-aş cinsti. 

Micuța contesă a râs, s-a bucurat vizibil la auzul 
acestor vorbe sincere şi îndrăzneţe. Atât de tare au 
încântat-o încât mai c-a picat iarăşi din şa. lar apoi am 
început să-i făgăduiesc că o voi îmbăia în lapte şi 
miere, că o voi purta pe palme, ba chiar că voi respira 
în locul ei dacă îi va cădea greu o asemenea sarcină. A 
devenit serioasă şi m-a mângâiat, spunând: „Bine!” Ci 
a pus condiţia să plec în lume să-mi caut norocul, să 
devin faimos şi încununat de glorie, iar după voi 
săvârşi ceva nemaipomenit să-l rog pe rege să mă 
înnobileze cel puţin în rang de baron, dacă nu se poate 
să fiu conte. Pentru că altfel taică-său nu va fi de 
acord să-şi dea fata după un nemeş oarecare. Chiar 
dacă micii nobili unguri nu sunt nişte fitecine. 

Am recunoscut cinstit, zău că sufleţelul avea 
dreptate. M-am juruit că-i voi rămâne credincios până 
la moarte, ba chiar şi după aceea. Şi i-am promis că nu 
voi avea pace până când, ca urmare a vreunei isprăvi 
de seamă, regele îmi va pune coroana de conte pe 
frunte. 

IX. 
O ÎNTÂLNIRE CU DIAVOLUL 


Oricât de tare m-a durut inima, n-am avut altă 
opţiune. Mi-am luat rămas bun de la toţi cei din casa 
contelui Ypsilon. Deja luasem hotărârea să mă înrolez 
în armată şi să mă prezint în tabăra din Győr, unde 
oştirea de viteji se pregătea să-l înfrunte pe marele 
Napoleon. Dar înainte de toate, am trecut pe acasă ca 
să-mi iau rămas bun de la părinți. 

A trebuit să vin noaptea, pentru ca solgăbirăul să 
nu afle de vizită. Am aşteptat în pădure până când a 
sosit momentul potrivit şi, pe la miezul nopţii, am 
pornit. M-am strecurat până la marginea satului, unde, 
într-o colibă dărăpănată, îndepărtată de restul caselor, 
locuia lelea Kati, doftoroaia care-mi peticise urechea. 
Fereastra îi era luminată, nimic de zis, lucru normal. 
Însă am auzit un fel de cucurigu ca un geamăt. M-am 
furişat curios către geam ca să arunc o privire, însă în 
zadar, deoarece o perdea roşie ascundea restul 

încăperii. În schimb, am auzit întruna cucurigul 
gemut. 

Mi-am zis, probabil că baba boscorodeşte cine 
ştie ce farmece şi m-am pregătit să merg mai departe, 
când geamătul de durere s-a preschimbat într-un țipăt 
oribil. M-am decis să intru şi să văd ce se întâmplă. 
Şi-am dat să trec pragul. 

În clipa aceea, uşa s-a trântit de perete şi ceva m- 
a izbit năpraznic în piept, de parcă m-ar fi trăznit. O 
umbră înspăimântătoare s-a strecurat pe lângă mine. 

Cu chiu, cu vai, am reuşit să mă târăsc până în 
cameră şi ce mi-a fost dat să văd! Lelea Kati atârna cu 
ambele mâini legate de grinda din coama casei, gura îi 
era astupată cu nişte câlți, iar pieptul îi sângera din 
belşug. I-am scos căluşul din gură şi am întrebat-o ce i 
s-a întâmplat. 

Sărmana mi-a şoptit cu o voce chinuită, pentru că 
de-abia mai pâlpâia viaţa în ea, că diavolul a legat-o 
ca să-i jupoaie pielea, să-i smulgă inima, s-o usuce, ca 
s-o doftoricească astfel pe Talpa Iadului, bunica 
tartorilor. Aceasta fusese lovită de dambla şi s-ar fi 
înzdrăvenit numai dacă dracul i-ar fi adus inima leliţei 
s-o ronţăie. Apoi m-a îndemnat să mă strecor sub pat, 
să scot de acolo o sticluță cu agheazmă şi să stropesc 
pragul casei cu ea, altfel Michiduţă se va întoarce. Aşa 
reuşise şi adineaori să se strecoare înăuntru, pentru că 
doftoroaia uitase să presare apă sfințită pe prag. 
Vreme de o sută de ani, s-a îngrijit de fiecare dată să-l 
stropească zi de zi şi vreme de o sută de ani demonul a 

pândit un prilej s-o înhaţe pe babă. Iar acum chiar ar fi 
jupuit-o de vie, dacă n-ar fi avut ghinionul să trec pe 
acolo şi să i-o scap din gheare. 

Când lelea Kati a terminat de povestit toate 
acestea, m-a rugat să-i slobozesc mâinile din legătură, 
deoarece îi amorţise întregul trup. Am vrut să tai 
funia, dar m-a trăznit iar o lovitură soră cu cea primită 
la intrare. Baba mi-a atras atenţia să aghesmuiesc şi 
cânepa, precum am făcut pe dată. Dumnezeule mare! 
Funia s-a desprins imediat singură şi am văzut că nu 
era una răsucită din câlţi, ci o spurcăciune de şarpe, 
care a mierlit-o imediat. Cu un şut, l-am dat afară din 
casă. 

Odată isprăvite toate cele, doftoroaia s-a întins în 
culcuş ca să se odihnească un pic. A scos o pomadă 
fermecată, cu care şi-a uns pieptul acolo unde diavolul 
se apucase s-o jupoaie şi deîndată s-a simțit mai bine. 
Curând, şi-a revenit pe de-a întregul şi a început să-mi 
mulţumească pentru că am scăpat-o de demon. Am 
încercat să evit efuziunile, dar băbuţa m-a oprit şi m- 
am rugat să-i cer orice, pentru că îmi va îndeplini pe 
dată dacă îi va sta în putere. 

Eu nu i-am cerut nimic. l-am mărturisit că mă 
duc la oaste şi aş dori să înfăptuiesc ceva 
nemaipomenit, ca apoi regele să mă înnobileze. Nu 
mă putea ajuta cu absolut nimic ca să devin conte. Dar 
doftoroaia a insistat că există o posibilitate de a-mi 
înlesni năzuinţa. 

- Ce anume? m-am interesat. 

- Pot să te ajut mult, fiule, mi-a zis. Dacă tu te 
duci la război, rişti să-ţi scurteze căpăţâna sau să te 
împuşte. Nu merită nici să ajungi rege dacă e să mori 
pentru asta. 

- E adevărat, am aprobat-o. 

- Ei, vezi? Am o unsoare cu care, dacă te ungi pe 
piele, n-o să te vatăme nici glonţul, nici sabia. Numai 
să ai grijă să nu-ţi speli trupul cu apă. Ar îndepărta 
pomada şi atunci vei rămâne din nou fără apărare. 

Ceea ce mi-a împărtăşit doftoroaia m-a bucurat 
peste măsură şi i-am mulțumit pentru bunăvoință. Prin 
urmare, a adus leacul vrăjit, l-a turnat într-un ceaun, a 
aruncat mai multe fiare ruginite în lichid şi, când 
acestea s-au topit şi au devenit o parte a conţinutului, 
mi-am uns trupul cu el. Pe loc, am încercat să-mi înfig 
cuțitul în piele, dar cum am atins-o lama i s-a rupt 
deîndată. 

Am plecat de la coliba lelei Kati potopind-o cu 
mulțumiri şi am luat-o agale către casa părintească. S- 
au bucurat foarte mult să mă vadă, dar n-am putut să 
rămân prea mult, deoarece începuseră să se ivească 
zorile. Tata mi-a dăruit unul dintre cai şi sabia cu care 
pe vremuri îi rărise pe başbuzuci. Arma mi-a prins 
tare bine, însă nu mi-a fost dat să mă bucur de cal. 

Am traversat un codru foarte des şi am adormit în 
şa. Nu ştiu cum s-a întâmplat şi nici până azi n-am 
găsit o explicaţie. Ajunge să ştiţi că de dimineaţă m- 
am trezit cum spânzur agăţat de creanga unui frasin. 
Mantaua mi se prinsese într-un ciot al ramurii şi eu 

rămăsesem acolo, în vreme ce bidiviul trecuse liniştit 
mai departe, ca şi cum nu s-ar fi întâmplat nimic. 
Numai bunul Dumnezeu ştie încotro a luat-o, de un 
singur lucru era sigur, atârnam agăţat de creangă ca o 
păstaie de roşcovă şi nu reuşeam să mă eliberez. 

Poate că aş spânzura şi azi acolo, dacă nu s-ar fi 
pornit vântul şi n-ar fi început să mă legene. Am 
început să dau din picioare şi am prins un avânt de m- 
am răsucit în aer ca un cărăbuş pironit de-un ac în 
insectar. Şi m-am rotit din ce în ce mai iute, tot mai 
iute, de mă cuprinse ameţeala când, în sfârşit, s-a rupt 
mantaua. Am făcut o tumbă îndrăzneață în aer şi am 
atins pământul în picioare, de-am surprins-o pe 
ciocănitoarea din copacul vecin. Probabil că şi-a zis, 
uite ce ditamai pisică înveşmântată, pentru că s-a 
repezit cârâind să-şi caute scăpare în miez de codru. 

Iar eu m-am îndreptat spre Győr. 

X. 
CUM M-A NIMERIT GHIULEAUA 


În aerul taberei din Győr plutea mirosul de praf 
de puşcă. Când am ajuns acolo, deja terminaseră 
pregătirile pentru întâmpinarea lui Napoleon. Ce-i 
drept, erau viteji destui; în ciuda acestui fapt, m-au 
primit cu dragă inimă, deoarece aveau mare nevoie de 
feciori vânjoşi ca mine. Cel puțin aşa s-a exprimat 
domnul căpitan în fața căruia m-am prezentat. 

Întâi m-a luat la întrebări ca să afle la ce mă 
pricep. Păi, şi i-am înşirat: sunt în stare să prind lupul 
cât încă suflă, să smulg copacii din rădăcini, să 
ademenesc stelele de pe cer, să-l ajung din urmă pe 
iepurele talpă-iute şi altele asemenea. Dom' căpitan m- 
a aprobat, apoi a clătinat din cap şi a declarat că toate- 
s bune şi frumoase, dar înainte de toate vrea să afle 
dacă mă pricep la cai? Ştiu să călăresc? 

Mai că mi-a sărit muştarul, când am auzit ce şi-a 
permis să mă întrebe! Pe mine, pe viteazul Hâry 
Jânos! Dar n-aveam de ce să mă burzuluiesc, dacă 

doream să fiu acceptat în rândul disciplinat al 
soldaţilor. 

- Dacă ştiu? am răspuns. Apoi cum să nu ştiu, cât 
timp am fost companionul de călărie al domnişoarei 
contese Ypsilon, de dragul căreia m-am înrolat în 
armată? 

Cât timp l-am lămurit, un husar de rând a adus un 
armăsar bălan, bidiviul comandantului, în spinarea 
căruia niciodată n-a stat vreun alt om, pentru că nu l-a 
îngăduit pe niciunul. L-am întrebat pe dom' căpitan 
dacă am voie să-l încalec? Comandantul a răspuns că 
el nu mă sfătuieşte s-o fac, dar dacă a văzut că ţin atât 
de mult să mă avânt pe cal, în cele din urmă şi-a dat 
acordul. 

Cât să zici peşte, m-am săltat în spinarea 
armăsarului şi l-am smucit de frâu. Totul s-a întâmplat 
atât de repede, încât calul nici n-a realizat ce se 
întâmplă; dar când m-a simţit că-s în spate, s-a cabrat 
dintr-odată şi a încercat să mă scuture. Însă de această 
dată îşi găsise naşul. l-am strâns coastele cu 
genunchii, de se auzea cum pocnesc oasele; iar cu 
degetul gros i-am trăznit o castană tocmai în creştet, 
de-a fost nevoit să se sprijine în toate cele patru 
picioare ca să nu pice grămadă. S-a minunat căpitanul 
şi toată oştirea dimprejur, deoarece se adunaseră cu 
toţii ca la spectacol să-mi admire vitejia. 

Ci bidiviul, când şi-a recăpătat puterea, s-a ridicat 
din nou în două picioare şi a încercat tot ce-a putut ca 
să mă arunce jos. L-am lăsat o vreme să se joace, dar 

când m-am plictisit de prea multa vânzoleală, i-am 
tras o palmă pe obrazul drept de aproape că i-am 
strivit căpăţâna. Asta-i nimic! După ce-a încasat 
teribila palmă, a început să se rotească şi se învârtea 
atât de iute, încât ce-i care au văzut faza au povestit că 
nici nu vedeau ce se întâmplă. 

Se răsucea iute ca fusul, iar eu îi strângeam 
pieptul cu putere. Într-un sfârşit, a ameţit şi s-a oprit 
ţeapăn cu toate picioarele înfipte în pământ. Şi-a lăsat 
capul să cadă şi şi-a privit stăpânul cu tristeţe, care nu 
l-a căinat, ci l-a apostrofat mulţumit: 

- Aşa-ţi trebuie, năbădăiosule! Uite că ţi-ai aflat 
naşul! 

- Chiar şi l-a găsit! a repetat oştirea şi m-au privit 
cu multă stimă, ca pe unul care reuşise să-l 
îmblânzească pe nărăvaşul comandantului. 

E sigur că niciodată nu şi-a mai făcut de cap. La 
fel de adevărat e că nimeni altcineva nu i s-a urcat în 
spinare, deoarece căpitanul mi l-a dăruit şi, călare pe 
el, am luptat în toate bătăliile. 

Dar, înainte de toate, am coborât de pe cal, m-am 
prezentat în faţa căpitanului şi i-am raportat că am 
terminat demonstrația menită să arate cât mă pricep la 
călărie. Am bătut palma, ofiţerul m-a încorporat de 
dată şi a rânduit să-i stau alături ca aghiotant. 

Abia s-au întâmplat toate acestea că în tabără a 
început agitația. Oamenii strigau că vin francezii. De 
pretutindeni, s-a auzit zăngănitul armelor, bubuitul 
tunurilor,  şuierul săbiilor,  tropotitul  copitelor. 

Căpitanul meu şi eu am stat liniştiţi, în vreme ce 
lumea alerga încolo şi încoace, deşi încă nimeni nu 
zărise vreun francez. 

Comandantul s-a răsucit spre mine şi a ordonat: 

- Măi loanci, te-ai lăudat că ai nişte ochi ce văd 
până în adâncul oceanului. Urcă repede în vârful 
crăcanei de la fântână şi vezi unde se află inamicul. 

Ca un bun soldat, m-am supus pe dată şi într-un 
minut m-am cocoţat sus pe cumpănă, de unde mi-am 
rotit ochii precum lencea Sibiencea în vârful steiului. 
N-a trebuit să-mi încordez privirea, am remarcat 
imediat că oastea inamică se mişcă undeva la o 
distanță de douăzeci-treizeci de mile. L-am informat 
pe căpitan unde stă amplasată artileria, unde aşteaptă 
cavaleria şi, dacă nu mă înşel cumva, câte medalii 
poartă Napoleon prinse-n piept. 

Cât timp am cumpănit, am arătat şi am explicat, 
dintr-odată m-am prins cu amândouă braţele de 
pântec. Ceva cumplit mă izbise fără veste, mai să mă 
arunce din vârful stâlpului. Ce se întâmplase? Când 
mi-am luat mâinile de pe burtă, în palme mi-a apărut 
ceva rotund. Era fierbinte ca jăratecul şi de 
dimensiunea unui bostan. L-am examinat bine şi bine 
am văzut că-i o bombă. O veritabilă ghiulea. Cu ea 
mi-au tras una în foale. Pe nepusă masă, m-am speriat 
un pic, deoarece mi-a trecut prin cap gândul că 
bombele explodează şi l-ar putea ucide pe iubitul meu 
căpitan. Am apucat ghiuleaua şi am aruncat-o degrabă 
în ghizdul fântânii, astfel încât să se izbească de fund 

şi să-i piară cheful de a scoate capul. A şi explodat, a 
tras o bubuitură de-a desfundat până şi urechile 
surzilor. 

La auzul bubuiturii, s-a produs o mare tulburare 
în rândul trupelor. Cineva a strigat: ne atacă francezii! 
Şi viteaza oaste ungurească s-a tulburat într-atât încât 
şi-au pierdut cu toții capul şi, companie după 
companie, au luat-o la fugă. Goneau ca iepurii. Doar 
noi doi am rămas neclintiţi, eu şi căpitanul meu. 

Am strigat din răsputeri, staţi! Degeaba. Fugeau 
înghițind pământul. 

Între timp, a apărut şi infanteria franceză. S-a 
lansat într-un atac la baionetă şi a ajuns la o depărtare 
de circa o sută de paşi. Când m-au zărit, au început să 
dea din mâini, probabil că arătau, uite-l pe cel care a 
prins ghiuleaua cu pântecul. 

lată-l deci! Mi-am scos sabia şi i-am amenințat 
pe francezi că dacă îndrăznesc să se apropie mai mult 
vor da de necaz. Li s-a înmuiat curajul deîndată. Au 
renunţat la tempo-ul de asalt şi au pornit să ne 
urmărească la pas. Pe noi, adică toată armata 
ungurească. 

Căpitanul continua să-i suduie pe fugari şi-i 
îndemna să se oprească, dar n-avea cu cine să se 
înțeleagă. Ce să facem, am început şi noi să ne 
retragem agale. Eu goneam în urma căpitanului ca nu 
cumva să-l nimerească vreun glonte în spate. Pentru 
că în jurul nostru zburau, roiau, bâzâiau gloanţele ca 

muştele. Din când în când, ca un bondar bondoc, 
trecea zumzăind şi câte o ghiulea. 

Am fost nevoit să-i ameninţ cu sabia de mai 
multe ori pe francezii porniţi la atac. La un moment 
dat, i-am pierdut din vedere, pesemne că obosiseră să 
ne tot gonească. Însă vă pot descrie felul măreț în care 
noi doi asiguram retragerea oştirii noastre către 
Komârom. Nu vă puteţi închipui cât de frumos şi de 
ordonat fugeam. 

XI. 
CUM I-AM CERUT CHEIA 
FECIOAREI DIN KOMÁROM 


În Komárom ne aştepta beleaua. Pe amândoi: şi 
pe mine, şi pe căpitanul meu. Oamenii nu puteau să 
intre în fortăreață. Alergau încolo şi încoace şi, după 
bunul obicei unguresc, trăgeau câte o înjurătură 
straşnică. Câte unul chiar se temea că inamicul îl va 
surprinde aici, în afara zidurilor oraşului şi-l va trece 
prin tocător. 

Când am ajuns în dreptul lor, l-am întrebat pe un 
husar de rând, care-i problema? Camaradul mi-a spus 
că nu pot intra, deoarece fecioara de piatră care 
veghează deasupra crenelurilor nu vrea să le dea 
cheia. 

„Fi-ţi-ar îngerul!”, mi-a trecut prin minte, ori 
poate chiar am rostit cu voce tare, nu-i de glumă! 
Imediat m-am interesat, unde se găseşte îndărătnica 
domnişoară. Deîndată ce am aflat, m-am îndreptat 

călare spre ea şi pe loc mi-am zărit sfânta că-şi 
coboară privirea în pământ şi-şi face de lucru cu 
dunga şorţului. Desigur, de îndată ce mi-a văzut 
mustăcioara cea creaţă s-a fâstâcit şi a încetat să-şi dea 
ifose, ca-n faţa celorlalți. 

Apoi să vezi când m-am apropiat! Şmechera s-a 
înroşit toată, ca un rac fiert. Ci n-a scos o vorbă, doar 
îşi mototolea şorțul şi mă măsura hoţeşte printre gene, 
din colțul ochiului, aşa cum ar proceda orice persoană 
sfioasă. 

- Ei, păpuşico! am tachinat-o flăcăieşte, dacă-ţi 
promit o sărutare îmi dai cheia de la poartă? 

- Vai, nene loanci, mi-a răspuns fâstâcită, ce 
grosolan te porți! 

- Sufleţelul meu, nu mă face grosolan, doar ştii că 
m-aş arunca în foc de dragul tău. Şi numai o vorbă să 
spui, că-s în stare să dărâm şi nămetenia asta de 
cetate... 

- Doamne păzeşte! a strigat speriată, nu cumva să 
încerci. Mai bine îţi dau cheia. 

Pe dată, şi-a vârât mâna sub şorţ şi a căutat inelul 
cu chei, de pe care a desprins-o pe cea de la poarta 
oraşului şi mi-a aruncat-o cu graţie în chivară. 

l-am mulțumit cât se poate de politicos pentru 
bunăvoință şi am mânat bidiviul ca să ajung şi să 
deschid zăvorul. Întreaga oştire a mărșăluit înăuntru în 
strigăte de: „Ura!” 

Acum marele Napoleon putea să vină liniştit! 
Fecioara de piatră i-ar fi arătat şi lui un deget mare 

vârât între arătător şi mijlociu. Însă viteazul împărat al 
francezilor n-a îndrăznit să avanseze într-atât, drept 
care noi ne-am bucurat pe măsură şi-am tras un chef 
de s-au cutremurat bătrânele ziduri. 

Însă mie nu-mi convenea să benchetuiesc zi şi 
noapte, vroiam să ajung glorios şi celebru, să devin un 
conte cât mai repede. I-am şi zis căpitanului, hai să ne 
ducem undeva să prindem nişte turci sau niscaiva 
francezi, căci statul degeaba  n-aduce nimic. 
Comandantul mi-a dat dreptate, dar mi-a cerut să am 
răbdare, acum nu se poate. 

Peste puţin timp, el însuşi a adunat regimentul şi 
l-a întrebat, cine are poftă de un raid în Cehia? 
Bineînţeles, toată lumea a făcut un pas înainte. Atunci 
ni s-a plâns că şi-a luat un ceh să-i fie slugă, care, de 
fapt, era un spion capabil să citească gândurile 
omului. Într-o noapte, pe când căpitanul sforăia, 
ticălosul s-a strecurat în dormitor, i-a citit toate 
gândurile şi i le-a furat, deşi toate reprezentau secrete 
de război. Cu secretele acestea a fugit acasă, în Cehia 
şi s-a refugiat într-o fortăreață. De-aceea vom porni să 
asediem cetatea şi să-l aducem înapoi pe spion, viu 
sau mort. 

M-am bucurat de la început că mi se oferă o 
ocazie să mă afirm. Ştiam cu siguranţă că voi fi 
remarcat, numai să se ivească un prilej. Judecând după 
drumul parcurs, reieşea clar că misiunea nu va fi o 
joacă de copii. lar când am ajuns la faţa locului, ne-am 

convins singuri că va trebui să scoatem la bătaie toate 
forţele. 

Fortăreaţa fusese construită pe un munte în formă 
de căpăţână de zahăr, care se înălța până aproape de 
cer. Nici vorbă să urci până acolo pe jos. Cum 
coborau localnicii? Doamne miluieşte-ne! Păi, e mult 
mai uşor să cobori decât să urci - pur şi simplu 
alunecau la vale. 

Precum am amintit deja, era imposibil să ajungi 
acolo „per pedes”, dar nici noi nu doream să ne tocim 
picioarele până la genunchi. Fiecare aveam câte un cal 
sănătos. Dar şi bidiviii n-au reuşit să urce decât 
descriind o spirală de jur împrejurul piscului, de parcă 
ar fi urcat pe un tirbuşon. Eu şi bălanul meu mergeam 
înainte, celorlalți le venea mai uşor să vină pe o cale 
bătută. Am tot înaintat vreme de o săptămână, dacă nu 
cumva chiar mai mult; nu pot să vă spun cu precizie, 
deoarece nu adusesem niciun calendar cu noi. 

Când ne-am apropiat de vârf, i-am văzut pe 
locuitorii cetăţii cum urmăresc cu chipuri îngrozite 
temerara noastră acţiune. Au durduit câteva tunuri, dar 
pentru că noi ne deplasam constant în cerc, nu ne-au 
nimerit. 

Dacă am ajuns sus, pe pisc, restul a fost uşor. 
Întâi, le-am dat ceva de mâncare armăsarilor noştri 
osteniţi şi, când am socotit că s-au odihnit destul, am 
mânat un trimis la poarta fortăreței cu cererea să ne 
lase înăuntru sau să ni-l predea pe hoţul care citea 

gândurile. Mesagerul a bătut degeaba în canaturi, cei 
dinăuntru tăceau ca porcul în păpuşoi. 

- Ei, acum ce-i de făcut? se întoarse căpitanul 
către mine. 

- Cum adică ce-i de făcut? i-am răspuns. Păi, îi 
vom surprinde sărind peste ziduri şi, o dată ajunşi 
înăuntru, ne vom socoti cu cetăţenii. 

Zis şi făcut! Nici n-a trebuit să ne îmboldim prea 
mult caii, ei ştiau deja că vor trebui să sară peste 
obstacol. Au trecut dincolo de zid dintr-un salt, de 
parcă ar fi fost năzdrăvani. Curtea interioară goală 
reverbera sunetul înfiorător al potcoavelor ce tropăiau 
pe caldarâm - lucru cu atât mai înfiorător cu cât nu se 
vedea ţipenie de om. Sărmanii se refugiaseră cu toţii 
în citadelă şi degeaba am bătut la uşă, nimeni n-a venit 
să ne deschidă. Tocmai mă gândeam să petrec un laţ 
în jurul turnului şi să-l trag la pământ, când unul 
dintre canaturi s-a deschis şi în prag a apărut un 
chelbos îmbrăcat la patru ace. 

S-a îndreptat către noi, în curte. 

După el, au apărut douăzeci şi patru de fecioare 
înveşmântate în alb, fiecare cu câte o floare în mână. 
Apoi sumedenie de muieri, bărbaţi, tot poporul din 
cetate şi, în vreme ce fiecare şi-a găsit loc în piaţă, din 
turn au puşcat mai multe salve de armă. A devenit 
evident că toată hărmălaia se petrecea în cinstea 
noastră şi în curând bărbatul chel în haine de gală l-a 
salutat pe comandantul nostru, apoi i-a cerut să se 

îndure de ei, deoarece sunt dispuşi să ne dea orice le 
vom cere. 

Căpitanul le-a răspuns cu bună inimă oamenilor 
care se ploconeau. Le-a amintit faptul că el nu doreşte 
să facă nimănui vreun rău şi nimeni nu va avea de 
suferit dacă hoţul de gânduri îi va fi predat. 

Primarul - pentru că individul pleşuv era mai- 
marele cetăţii - l-a înştiinţat că va îndeplini cererea 
comandantului, dar nu poate să-i predea decât trupul 
trădătorului, deoarece, speriat de apariţia noastră 
bruscă în curtea fortăreței, cititorul de gânduri şi-a 
atârnat laţul de gât. 

Auzind acestea, căpitanul i-a întins mâna 
primarului şi n-a trecut prea mult timp până când ne- 
am împrietenit cu toții. 

XII. 
CUM I-AM DAT DRUMUL 
MARELUI NAPOLEON 


Asediul cetăţii din Cehia a complicat lucrurile. 
Țarul rus s-a supărat pe regele nostru, l-a acuzat că n-a 
făcut nimic ca să împiedice cucerirea fortăreței. De ce 
ne-ar fi oprit cât timp însuşi Măria Sa l-a îmboldit 
dintru început pe căpitanul nostru s-o ia în stăpânire? 

Va să zică, afacerea a stârnit mult praf. Peniţele a 
sută de secretari au scârţâit de zor trimițând mesaje de 
ameninţare, lucru care l-a enervat în asemenea hal pe 
împăratul moscovit încât a dat fuga la Viena şi acolo a 
început să-l ocărească pe Măria Sa. Şi-au spus verde 
în faţă toate cele câte se pot aminti despre sorgintea 
fiecăruia şi se zvoneşte că au ajuns chiar să se ia la 
trântă. Bineînţeles că regele nostru a fost cel care a dat 
cu muscalul de pământ, dar n-am de unde să ştiu cu 
siguranţă, pentru că n-am fost acolo. 

Vă spun doar ce-am auzit. 

În schimb, afirm cu tărie că puţin a lipsit să ne 
războim cu muscalii. Noroc că a venit Napoleon, aşa a 
trebuit să ne împăcăm ca să ne unim forţele împotriva 
francezilor. 

Ne-am adunat cu toții lângă Lipsca [1]. Ce să 
zic? Pe cer, strălucesc multe stele, pe câmp, cresc 
nenumărate fire de iarbă, iar marea cuprinde o 
puzderie de stropi - dar toate acestea pier ca număr în 
fața puhoiului de ostaşi care se adunaseră în 
Germania. 

Până să înceapă bătălia, căpitanul meu a ordonat 
să mergem cinci oameni ca să cercetăm poziţiile 
inamice. Am pornit în miez de noapte. Cu toţii eram 
nişte veterani viteji, cătane de nădejde, genul care nu 
se sperie de propria umbră. Dar nici de a altora. Cu 
toate acestea ne-ar fi putut fi un pic de frică, pentru că 
în întuneric mişunau bezmetic o droaie de fantome şi 
ne izbeam la fiecare pas de ele. Chiar am dorit să 
prindem una ca s-o arătăm lumii, dar ne-a scăpat 
printre degete şi n-am mai urmărit-o pentru că aveam 
treabă de făcut. 

Cum ne strecuram tiptil-tiptil înainte, numai ce 
am prins un zvon cu urechea peticită. Cineva şuşotea 
într-un zăvoi. Am descălecat, m-am furişat cu grijă, ca 
o pisică şi, Doamne Dumnezeule! ce mi-a fost dat să 
văd? Marele Napoleon stătea la taclale cu ţarul rus şi 
se înțelegeau ca muscalul să-i lase în pace pe franţuji, 
pentru că în continuare ne purta pică din cauza cetăţii 
ceheşti. 

Apoi s-au despărţit - am auzit tropotitul bidiviului 
rusesc. Ei, acum e acum, iată un prilej de a mă 
remarca! Mi-am scos sabia, m-am repezit către 
Napoleon şi i-am strigat: 

- Te-am prins, fi-ţi-ar îngerul! 

L-am surprins pe francez, dar şi el a dat să-şi 
caute sabia, moment în care s-au arătat camarazii mei 
şi a înţeles că n-are scăpare. 

- Te-am prins, am repetat sever. 

- Se pare că da, a răspuns cu tristeţe împăratul. 

- Atunci lasă sabia! i-am poruncit. Şi-ţi întinde 
mâinile, să ţi le leg. 

- Aşteaptă oleacă, bunul meu viteaz, s-a milogit 
marele Napoleon. Văd că am ajuns în puterea ta şi nu 
vreau să mă opun. Aş dori doar să te atenţionez că te 
joci cu propria căpăţână. Dacă soldaţii mei vor afla că 
am căzut prizonier, îți vor sfâşia ţara şi regele în 
bucăţi, ba chiar şi pe tine. 

- Fi-ţi-ar îngerul! am răcnit. Aş vrea să-l văd pe 
francezul care ar îndrăzni să se atingă de mine! 
Viteazul Háry János nu se teme de nimeni în afară de 
bunul Dumnezeu! 

- Isuse, Mărie! a suspinat acum împăratul. Tu eşti 
celebrul viteaz Háry János? Ţi-a mers vestea până 
departe. De asemenea soldaţi aş avea nevoie. 

- Ai vrea tu! i-am replicat insolent. 

Marele Napoleon se întunecă şi mai tare, probabil 
că se gândea că şi-a găsit naşul. Totuşi a încercat încă 
o dată să mă determine să-l las liber. A promis că-mi 
va dărui comori. A zis că-mi va da atât pământ cât nu 
încape la noi în ţară şi că mă va face prinţ - ori, dacă 
doresc, chiar rege, pentru că lui îi stă în putere să-l 
alunge de pe tron pe oricare rege. 

Ce-i drept, mai că m-am lăsat amăgit de 
strălucitoarea perspectivă. Am stat oleacă pe gânduri 
şi i-am mărturisit că mi-aş dori să devin un conte de 
dragul fetei nobilului Ypsilon, dar un comite maghiar. 
Altundeva nu-mi trebuie nicio coroană. Nici-o vorbă 
despre ea! 

Atunci m-a lăudat. A amintit iarăşi că armata sa 
ar avea nevoie de asemenea soldaţi. Dacă a observat 
că n-am reacţionat la măguliri, şi-a schimbat tactica şi 
a afirmat că pe el nu l-ar costa nimic şi chiar ar avea 
posibilitatea să-mi confere titlul de conte maghiar. 

- Hai că m-ai făcut curios, i-am aruncat într-o 
doară, pentru că afirmaţia mi se părea a fi din cale- 
afară de gogonată. Ci Excelenţa Sa mi-a explicat 
degrabă că acesta-i adevărul, doar s-a însurat cu fata 
regelui nostru, deci îi va scrie un răvaş socrului său şi- 
l va ruga să mă înnobileze. 

De data aceasta, aproape că i-am dat drumul şi 
am bătut palma, dar brusc mi-a sărit în minte faptul că 

nu se cuvine ca omul să-şi sacrifice patria de dragul 
propriului interes. Nicio mamă unguroaică n-a născut 
încă un asemenea proclet şi nu văd de ce-aş fi 
constituit prima excepţie în lungul şir al glorioşilor şi 
distinşilor mei strămoşi. Am clătinat din cap cu 
dezaprobare şi i-am spus: 

- Nu pot s-o eliberez pe Maiestatea Voastră cât 
timp n-am încuviințarea căpitanului meu. 

- Îți spun cu adevărat, răspunse el, că niciodată n- 
am întâlnit un om atât de cinstit. 

- Noi toţi ungurii suntem aşa, am afirmat 
bătându-mă cu pumnul în piept. 

- Dar tocmai pentru că dumneata, bunul şi 
viteazul meu Hâry Jânos, eşti un om atât de onest, a 
continuat împăratul, trebuie să admiţi că nu-i deloc 
corect ca zece inşi să se năpustească asupra unui 
singur om. Se cuvine ca viteazul Hâry Jânos, cel care 
prinde ghiulele cu mâna, să facă una ca asta? 

- Nu se cuvine, aşa să-mi ajute Dumnezeu, am 
admis clătinând din cap. 

- Şi totuşi mă iei prizonier? 

- Maiestatea Voastră poate să plece în voia 
Domnului, am zis şi 1-am dat drumul împăratului. 

Aşa că şi-a luat rămas bun. Mi-a strâns mâna şi a 
continuat să-mi mulțumească şi când s-a văzut urcat în 
şa. Apoi a pornit în galop. 

M-am grăbit şi eu să-l văd pe căpitanul meu şi să- 
i povestesc aventura. Nu m-a dojenit, dimpotrivă, m-a 
lăudat că l-am slobozit pe Napoleon. În ceea ce 
priveşte intenţiile ţarului rus, a raportat cele constatate 
în cadrul consiliului de război, iar generalii au hotărât 
să-l împuşte pe craiul muscalilor dacă va ezita să-i 
atace pe francezi. 

I-a şi atacat, când i-a venit rândul. 


Notă în text: 
1. Vechea denumire a oraşului Leipzig din Germania, care a 
dat numele străzii Lipscani din Bucureşti. 

XIII. 
CUM MI-AM SALVAT CAMARADUL 


Aceea a fost o bătălie mare. Cea din Lipsca. A 
curs atât sânge, încât a trebuit să urce tunurile în bărci 
ca să le mute. Bombardele cădeau ca grindina. Au 
murit atâţia oameni, încât au fost nevoiţi să angajeze o 
mie de gropari care apoi au lucrat zi şi noapte vreme 
de un an. Preoţii şi ţârcovnicii au răguşit de atâtea 
petrecanii. Tâmplarii au ras păduri întregi ca să aibă 
lemn pentru sicrie. Deasupra câmpului de luptă zburau 
grifoni uriaşi care înhățau cadavrele celor căzuţi şi le 
săltau în zbor precum eretele prinde-n gheare câte-o 
vrăbiuţă. 

A fost o bătălie mare, una pe cinste. 

lar Viteazul Háry János şi-a dovedit încă o dată 
vrednicia. Compania noastră a fost trimisă în prima 
linie şi căpitanul a poruncit să atacăm imediat după ce 
vom auzi sunetul trâmbiţei. Husarii francezi să fi fost 
la vreo două sute de paşi depărtare. Aşteptau cu 
nerăbdare să pornească îmbulzeala. Până să-nceapă 

lupta, ne-am amenințat reciproc cu pumnii şi săbiile, 
gesturi condimentate cu sudălmile de rigoare. S-a 
văzut de la început că se anunţă o bătaie straşnică. 
Precum a şi fost. 

Apoi a trâmbiţat trompeta, iar noi am pornit la 
atac. Duduia pământul de se clătina cerul, iar ca 
urmare a mişcării pământului şi a tunetului reflectat 
din tării, marele împărat francez, care urmărea din 
vârful unui dâmb printr-un ochean frumoasa 
încleştare, a început să se legene de parcă stătea într-o 
barcă în vreme de furtună. Când m-a zărit, a dat din 
cap. Pesemne că nu-i plăcea să mă vadă acolo. Cred şi 
eu! Pentru că ori de câte ori izbeam una sau două cu 
sabia, francezii picau câte zece... ca poruncile. 

Vai, şi ce frumos secera întreaga companie, cu 
însuşi căpitanul meu în frunte! Cavaleria franceză s-a 
speriat şi ne-a întors spatele, a început să se retragă în 
goană. Marele Napoleon ţopăia mânios pe deal şi a 
trăznit una cu piciorul în pământ de i s-a scufundat 
până la genunchi. lar întreg regimentul fugar a fost 
fusilat fără milă. 

Deîndată a dat comandă să vină un alt regiment 
în loc. 

Ei, ăştia n-au mai dat bir cu fugitul. Ne-au 
înfruntat bărbăteşte şi abia atunci a început adevărata 
confruntare. O vreme, compania noastră a făcut față 
iureşului, dar apoi s-a întâmplat pocinogul. I-au 
împuşcat căpitanului calul de sub el. Din fericire, 
eram alături şi l-am săltat pe spinarea armăsarului 

meu. Bălanul ar fi putut să ne ţină pe amândoi, dar n- 
am vrut să-l suprasolicit, aşa că am sărit din şa şi-am 
căutat un francez căruia să-i salt mârţoaga. Dar abia 
m-am îndepărtat un pic, că puhoiul inamic a tăbărât pe 
comandantul meu, de parcă fiecare ar fi dorit să-l taie 
el însuşi în bucăţi. I-am strigat să reziste, că-i vin în 
ajutor. M-am repezit la artilerişti, am înhăţat un tun şi 
l-am rotit ca pe un buzdugan ca să împrăştii cioporul 
de atacatori. Tocmai la timp, deoarece mâna 
căpitanului fusese rănită. 

După ce i-am gonit pe inamici, aş fi dorit să 
organizez rândurile companiei, dar n-am avut cum. 
Dădeau în noi ba artileriştii, ba infanteriştii, ba 
cavaleria. Am avut atâta de căsăpit încât mi-a 
înţepenit palma pe mânerul sabiei, iar caii au 
transpirat într-atât încât pe alocuri înotau în propria 
spumă. 

Napoleon a avut toate motivele să-i pomenească 
pe husarii maghiari, pentru că aceştia i-au tras o mamă 
de bătaie celebrului francez. În cele din urmă, a luat-o 
iepureşte la goană. De cum a simţit că se apropie 
primejdia, a sărit din vârful dealului şi şi-a fluturat 
penele cele verzi de la pălărie, de gândeai că a prins 
aripi. 

M-aş fi luat după el, dar am auzit că mă strigă un 
camarad. M-am răsucit şi am văzut că se încleştase cu 
doi francezi. Pe unul îl doborâse din şa, dar cu celălalt 
n-a prididit. Se pregătea s-o tulească, lucru absolut 
jenant. Ce să fac? I-am sărit într-ajutor. 

Dar nu mi-a fost dat să ajung la timp. Înfiorătorul 
francez i-a tăiat căpăţâna, pe care camaradul a prins-o 
din zbor şi şi-a întins mâna ca să mi-o arate, de parcă 
ar fi spus: uite, loanci, m-a scurtat! Apoi calul i-a 
ţâşnit speriat în galop, iar el şi-a scăpat căpăţâna. Peste 
câteva clipe, s-a prăbuşit şi el din şa. 

Când m-a văzut, francezul şi-a înfipt pintenii în 
bidiviu, dar bălanul meu s-a arătat mai vrednic. L-am 
ajuns din urmă tocmai în locul unde zăcea trupul 
prietenului meu şi i-am tăiat pe dată capul. 

Nu mi-a rămas timp de pierdut. Am sărit de pe 
armăsar şi am căutat capul camaradului, dar nu l-am 
găsit niciunde. Ori nu l-am recunoscut în marea de 
teste secerate, ori s-a rostogolit altundeva, departe. 
Am fost nevoit să înhaţ scăfârlia francezului, am 
ridicat alături pe cal trupul neînsuflețit al prietenului 
meu şi am pornit iute ca o tornadă. 

Am galopat drept către medicul de campanie şi l- 
am rugat să coase capul francezului pe umerii 
camaradului. Doctorul a şovăit, dar i-am adus aminte 
cât de mult a progresat ştiinţa medicală astfel încât 
acum are posibilitatea să transplanteze un cap nou în 
locul unuia învechit. Bărbatul cu ochelari m-a aprobat 
şi i-a cerut surorii să-i aducă ace şi aţă. Apoi s-a 
apucat să însăileze capul. Bine c-am observat, altfel 1- 
ar fi cusut cu ceafa înainte. 

L-am aranjat să stea aşa cum trebuie şi l-am ţinut 
în mâini ca să-l ajut pe doctor. Apoi mi-am făcut griji 

că între timp prietenul meu şi-a dat duhul, deoarece, 
după terminarea operaţiei, nu s-a mişcat deloc. 

L-am culcat într-un pat de campanie şi, deoarece 
armata lui Napoleon deja o luase la goană, m-am 
aşezat alături şi i-am pus comprese reci pe frunte. 
Peste mai mult de un ceas, a început să-şi mişte gura, 
ba chiar a cuvântat ceva, dar n-am înţeles ce anume. 
Doctorul m-a lămurit că rănitul bâiguise ceva în 
franceză, de-aia n-am priceput. l-am dat să beie o 
duşcă de pălincă pe care a înghiţit-o cu sete, apoi 
iarăşi şi-a pierdut conştiinţa. 

L-am întrebat pe doctor, are vreo şansă să 
redevină un om? Medicul nu s-a grăbit să confirme. 
Vreme de o săptămână, pacientul s-a zbătut între viaţă 
şi moarte, abia după aceea doctorul a declarat că va 
scăpa. 

M-am bucurat atât de tare când am auzit, încât 
mi-am ieşit din piele. Poate că n-aş fi observat nici azi 
că rămăsesem fără epidermă, dacă medicul nu s-ar fi 
răstit la mine: 

- În numele Domnului, ce-ai făcut, omule? 

Şi mi-a pus în faţă o oglinjoară în care am văzut 
că rămăsesem numai carne goală. M-am uitat în jur şi 
am zărit la un pas în spate un morman de piele. 
Adevăr vă zic, n-am ştiut singur cum să intru înapoi în 
ea, dar m-a ajutat doctorul. Chiar şi aşa, a mers 
chinuit, pentru că pielea se zvântase un pic şi au fost 
necesare câteva incizii ici şi colo ca s-o trag iarăşi pe 
mine. 

XIV. 
CUM AM SCĂPAT DE O ALTĂ 
NĂPASTĂ 


Fugeau francezii în frunte cu împăratul lor, 
marele Napoleon. lar noi goneam după ei. Pe care-l 
ajungeam din urmă, îl căsăpeam; dar a trebuit să 
lăsăm frâul mai moale, altfel cei urmăriţi ar fi întins-o 
iepureşte. După ce am spulberat oastea inamică, am 
ținut un consiliu de război şi am hotărât că vom cuceri 
Parisul. 

La auzul veştii, s-au bucurat toate cătanele. Până 
şi răniții au sărit în picioare ori în şa şi s-au vindecat 
degrabă, până să ajungem sub zidurile capitalei 
franțuzeşti. 

Ca de obicei, escadronul nostru mărşăluia în linia 
întâi. Curăţam drumul în avangarda armiei şi dacă 
nimeream peste vreun grup suspect, îl zăpăceam pe 
loc. Ne-am abătut când în dreapta, când în stânga, aşa 
am pacificat întreaga regiune. Uneori, n-am avut parte 

nici de mâncare, nici de băutură vreme de-o 
săptămână întreagă şi-am trăit numai cu aer, care în 
părțile acelea e la fel de dens ca o ceaţă; ba cui i-a 
plăcut chiar zicea că are un gust deosebit. 

Când am ajuns la marginea Hexagonului, eram 
deja extenuaţi. Căpitanului i s-a făcut milă de noi şi 
ne-a dus într-un oraş unde am fost primiţi cu ovaţii. 
Călduroasa întâmpinare ne-a încurajat şi am hotărât să 
ne petrecem noaptea aici, dacă vom găsi sălaşul 
potrivit. Ne-am adăpostit într-o preafrumoasă fermă, 
unde am putut şi să vedem de cai, şi să ne simţim noi 
înşine în siguranță, deoarece era înconjurată de un zid 
înalt de piatră. 

Nici n-a început soarele să apună, că ne-am întins 
cu toţii în podul şurii şi ne-am scufundat pe dată în 
somn. Dar n-am avut parte de nici cinci minute de 
somn, deoarece santinela ne-a trezit şi a raportat că 
ferma a fost înconjurată de circa o sută de mii de 
francezi. 

- Ne vom tăia drum prin ei chiar de-ar fi un 
milion, am răcnit eu. 

- Las-o mai moale, loanci! m-a domolit căpitanul. 
Chiar dacă noi am putea să-i răzbim, căluţii noştri sunt 
prea obosiţi. 

- Asta-i adevărat, l-am aprobat din cap. 

- Vezi, măi loanci? a continuat căpitanul. Uneori 
n-ajunge numai vitejia. 

- Atunci trebuie să născocim ceva, i-am răspuns 
încruntându-mă. 

- Cu asta îmi bat capul şi eu, zise comandantul, 
dar nu-mi vine nici o idee. 

Am văzut că din nou îmi revine sarcina de a ne 
scăpa pielea, aşa că am sărit pe dată cu un plan. Era o 
treabă cât se poate de urgentă. I-am sfătuit să căutăm 
pivniţa, să facem un tunel acolo unde se termină, să 
ieşim la suprafață şi să atacăm inamicul din spate. 
Până atunci, îşi vor reveni în puteri şi caii noştri. 

Ideea le-a plăcut tuturor, aşa că întregul escadron 
a coborât în beci. Afară, francezii se pregăteau să dea 
poarta la pământ. Ştiu asta doar din ce-am auzit, 
pentru că înainte de a cobori a trebuit să caut un 
burghiu potrivit. N-am găsit nimic asemănător, aşa că 
am rupt fiarele de pe trei pluguri şi le-am fixat pe o 
oişte - şi iată sfredelul gata! 

L-am purtat triumfător până în pivniţă, unde 
camarazii mă aşteptau nerăbdători. E adevărat că voia 
le era bună, deoarece cei mai mulţi încălecaseră pe 
câte un butoi cu vin şi sugeau din ele licoarea cu 
ajutorul tecilor găurite. Mi-au umplut pe dată chivara 
cu un rubiniu ales şi, după ce l-am dat pe gât, am 
început să străpung zidul beciului. 

Spre surprinderea mea, peretele de sub pământ a 
cedat dintr-una. Am trecut prin gaură şi am constatat 
că am ajuns într-o altă pivniţă. lată un lucru folositor, 
un culoar subteran format dintr-o înşiruire de beciuri - 
aşa nu va trebui să mă spetesc cu sfredelitul şi voi 
ajunge fără bătăi de cap în spatele duşmanului. 

Întregul escadron s-a furişat prin deschizătură, 
mai puţin un om care n-a dorit să coboare de pe 
butoiul cu vin şi s-a hotărât să treacă abia când 
francezii au spart uşa pivniţei. L-au zărit imediat pe 
nefericit, deoarece îi atârnau picioarele prin crăpătură, 
iar în cealaltă parte se prinsese cu amândouă mâinile 
de noi. Noi îl trăgeam înăuntru, dar inamicul nu ne 
lăsa, ci îl tracta de picioare înapoi. Datorită întinderii, 
trupul i s-a subțiat şi i s-a lungit ca o funie, dar până la 
urmă tot am reuşit să-l recuperăm. 

Văzând aceasta, francezii s-au mâniat atât de tare 
încât au încercat să forțeze borta, dar nu puteau să 
treacă decât unul câte unul. Nu aveau cum să vină mai 
mulţi, deoarece într-atât se crăpase zidul cât să încapă 
o singură persoană. Asta le-a fost pieirea. 

Noi l-am lăsat pe fiecare să se strecoare până 
când i s-a ițit scăfârlia, apoi i-am tăiat-o ca la o 
broască ţestoasă şi am azvârlit-o deoparte, iar apoi am 
tras şi trupul din gaură. lar ei continuau să vină fără 
întrerupere, deoarece habar n-aveau ce-i aşteaptă 
dincolo. 

La un moment dat, ne-am dat seama că pivnita s- 
a umplut cu căpăţâni de francezi. lar ei continuau să 
treacă. Ce să facem? Am străpuns şi celălalt zid al 
beciului şi, când s-a umplut şi această încăpere, am 
început să forăm a treia bortă. De aceasta nu prea mai 
era nevoie, deoarece rămăseseră doar vreo sută de 
oameni, floare la ureche! Dar noi n-aveam de unde să 


Sl 


ştim câţi au rămas, aşa că am dat gaură şi în cel de-al 
treilea zid. 

Când francezii au contenit să se ivească, ne-au 
întors în prima pivniţă. Pe camaradul transformat în 
funie a trebuit să-l facem ghemotoc şi să-l ducem cu 
noi aşa, încolăcit ca o trâmbiţă, deoarece nici nu putea 
să umble pe propriile picioare, nici n-ar fi încăput în 
beci. 

Am fi vrut să ne odihnim un pic, dar Păsări-Lăţi- 
Lungilă al nostru se ţinea de şale şi urla de durere, aşa 
că i-am sărit în ajutor. Am încercat să-l îndesăm la 
loc, dar n-am obţinut nici un rezultat, doar l-am 
chinuit în plus, de-a început să se vaiete înfiorător. 
Am abandonat ideea comprimării. L-am pus la 
înmuiat în apă rece, dar tot fără nici un efect. In cele 
din urmă, am reuşit să-l tocmim după ce i-am cerut 
fermierului să ne dea o oca de oţet, cu care atât l-am 
frecat atât intern cât şi extern până când i s-a acrit şi a 
revenit la vechea formă. 

Dar între timp începuseră să mijească zorii şi, 
întrucât comandantul a dat ordinul de plecare, am 
înşeuat caii şi ne-am pregătit de ducă fără să fi închis 
o geană. 

Gazda noastră cea omenoasă ne-a umplut raniţele 
cu caltaboşi, cârnaţi, slănină şi a agăţat de oblâncul 
fiecărei şei câte-un butoiaş cu vin, ceea ce ne-a prins 
foarte bine. Ne-am împrietenit atât de tare, încât în 
cele din urmă nu ne-a venit să ne despărțim. 


82 


XV. 
CUM M-AM DISTRAT ÎN PARIS 


Peste puţin, ne-am trezit în faţa zidurilor 
Parisului. Marele Napoleon s-a predat şi s-a 
milogit să-i fie lăsată viaţa. Împărații, căci erau cam o 
duzină, s-au îndurat şi l-au lăsat să fugă unde-o şti. Zic 
unii că l-au văzut cum s-a strecurat pe poarta oraşului 
cu o bocceluţă atârnată-n vârf de băț, după ce le-a 
sărutat mânușşiţele la toţi cezarii, de bucurie că a 
scăpat nevătămat. 

Nu ştiu încotro a luat-o, dar mi-am zis în sine că 
nu-i nici o scofală să fii împărat şi m-am bucurat că n- 
am acceptat atunci când m-a amăgit cu o coroană de 
rege. Acum şi eu ar fi trebuit să scap cu fuga, 
Dumnezeu ştie unde. 

Aşa că am avut parte de o intrare triumfală în 
oraşul Parisului, deoarece ne-au trimis iarăşi în 
avangardă, cu misiunea să le căutăm celorlalți locuri 
de cazare. Când am cotit pe prima stradă, am ajuns 
într-o piaţă imensă, unde ne aşteptau mii şi mii de 

femei. Fiecare ţinea câte un copil sau doi pe braţ, dar 
erau şi unele care purtau pe umeri un al treilea. Şi-au 
întins pruncii către noi şi ne-au implorat să nu ocupăm 
oraşul. N-am văzut nici urmă de bărbat: fie că 
pieriseră în bătălie, fie că supraviețuitorii s-au ascuns 
de ruşine în podurile caselor. 

Escadronul a fost obligat să se oprească, deoarece 
n-am putut să trecem de femei. Dificultatea era mărită 
de faptul că nu puteam să vorbim cu ele, asta până 
când mi-am amintit de camaradul cu care-mi 
împărțeam merindele, cel căruia doctorul îi cususe o 
căpăţână nouă. El pricepea franţuzeşte. Deci, l-am 
însărcinat să le explice muierilor că noi n-am venit de 
capul nostru, ci ni s-a ordonat s-o facem. 

Deîndată ce-a început să cuvânteze, i-a sărit în 
faţă o cucoană şi a început să-l ocărească. N-am 
înţeles ce spunea, dar se vedea că se-nfuriase rău de 
tot. Ulterior am aflat că biata nevastă recunoscuse 
capul lui bărbatu-său pe umerii amicului meu şi l-a 
făcut cu ou şi cu oţet, deoarece l-a crezut trădător. 
Drept urmare, s-a înfocat tot poporul purtător de fustă 
şi au început să ne plesnească cu polonicele, măturile 
şi bătătoarele de covoare. Am bătut în retragere, 
deoarece nu se cuvenea să ne luptăm cu muieretul. 

Am cotit-o către o altă stradă şi ne-am depărtat de 
harpii în galop. Când le-am ştiut dispărute, l-am căutat 
pe primar şi i-am predat ordinul de a găsi loc de 
încartiruire pentru toată lumea, dar mai cu seamă 
pentru cezari. Bărbatul slăbănog cu cioc de ţap a 

mehăit ceva - aşa, din prima, n-am reuşit să înţelegem 
mare lucru. În cele din urmă, ni s-a lămurit că mai 
marele oraşului refuză să asigure cazarea împăraţilor. 
Căpitanul meu a început să suduie şi să amenințe, de-a 
fost cât pe ce ca totul să se termine cu o tragedie, dar 
camaradul cu cap de francez m-a tras deoparte şi mi-a 
şoptit ceva la ureche. Drept urmare, m-am prezentat la 
raport şi l-am informat pe dom' comandant că noi doi 
ne vom îndepărta oleacă, dar îl rugăm să aibă puţintică 
răbdare, pentru că va urma ceva nemaivăzut. 

Ne-am şi dus, nu ştiu să vă zic încotro. Aflaţi 
doar că după circa o oră de călărit am ajuns la un fel 
de grădină zoologică, unde fuseseră adunate toate 
minunăţiile din regnul animal. Se găseau aici câini cu 
cinci picioare, oi cu două capete, precum şi un om 
preschimbat în maimuţoi. Erau o sumedenie de 
chestii, dar n-am avut timp să le văd pe toate - de 
altfel, nu veniserăm acolo ca să ne zgâim la 
vieţuitoare, ci am căutat căsuţa în care ţineau ţânţarii. 
Fiecare specie îşi avea propria colivie de sticlă. În faţa 
căscioarei veghea un gardian şi n-a vrut să ne lase 
înăuntru, dar după ce a recunoscut capul tovarăşului 
meu - doar era frate-său - a schimbat tonul şi mi s-a 
adresat cu o amabilitate căznită. Cei doi fraţi s-au 
sfătuit îndelung, în cele din urmă au intrat în căscioară 
şi prietenul meu a revenit cu un clopot de sticlă sub 
care ţinea un ţânţar de mărimea unei libelule mai 
răsărite. 

Ne-am repezit ca vântul să-i ducem insecta 
domnului căpitan, pentru că riscam să fim ghilotinaţi 
dacă se afla că am furat celebrul animal. Am căutat o 
cărămidă, apoi întreg escadronul a mărşăluit către o 
piaţă largă. Tovarăşul meu a pus paralelipipedul de lut 
ars pe pământ, apoi şi-a înţepat mâna şi şi-a picurat 
sângele pe materialul roşcat. Când a terminat cu 
aceasta, a eliberat ţânţarul de sub clopot. Să vezi 
minune! Zumzăilă s-a dat imediat la cărămidă, a 
înţepat-o şi a început să sugă din toate puterile. Când 
şi-a făcut plinul, camaradul l-a plesnit cu un plici, iar 
lutul ars a început să se umple cum se întâmplă cu 
trupul omenesc după orice pişcătură de insectă. Numai 
că acesta era un țânțar minune din India şi, dintr-o 
înţepătură, cărămida s-a umflat în chip de palat cu trei 
etaje. L-am urmărit cu privirea să vedem cum creşte. 
Nu mi-a venit să cred că aşa ceva este posibil. 

Important este faptul că le-am făcut împăraţilor 
un sălaş. 

În ziua următoare a avut loc intrarea triumfală. 
Toate ferestrele erau pline cu căpşoare curioase, dar n- 
au fluturat nici o năframă. Totuşi, când am tropotit 
călare pe armăsarul meu bălan prin fața unor 
frumuseți feminine, m-au arătat cu degetul şi au 
şuşotit: iată-l, acesta este un husar veritabil, un cavaler 
maghiar! 

După ce ne-am odihnit pe săturate, am pornit 
împreună cu câţiva amici să vizităm oraşul, adică am 
căutat o crâşmă pe cinste, unde să ne simţim în largul 

nostru. Am găsit una la cine ştie ce colţ de stradă. Vă 
pot spune că era un local select. Se intra pe o scăriță 
care cobora de pe trotuar, ca într-un beci, pentru că 
aşa era moda în Paris. Domnilor de aici le plăcea să se 
distreze doar la subsol. Nu ştiu cum se distrează 
ţăranii, pentru că n-am văzut niciunul în oraş. Poate că 
francezii nici n-au pălmaşi. Au altele. Dar n-am cum 
să vă spun ce-s pe-acolo, pentru că nici să fi avut o 
mie de ochi n-aş fi isprăvit cu văzutul. Acolo nu-i 
lumină numai ziua ci şi noaptea. De unde le vine 
lumina? Păi adună o mulţime de gaze puturoase într- 
un butoi imens de fier şi le conduc prin ţevi oriunde 
doresc. La capătul fiecărei ţevi e un robinet şi dacă 
omul îl deschide, duhoarea se aprinde şi dă lumină ca 
şi soarele pe cer. 

Am văzut asta cu ochii mei, pentru că tot aşa era 
luminat şi birtul în care ne-am ghiftuit cu pateu din 
ficat de gâscă şi şampanie. Pentru că aşa am trăit 
acolo. N-aveam altă opțiune. Le venea uşor, pentru că 
descoperiseră mijlocul prin care o gâscă se transforma 
toată în ficat într-un răstimp de doar două săptămâni, 
apoi o tocau şi făceau pateu din ea. Oricine poftea n- 
avea decât să înfulece. lar şampania izvora la ei 
precum apa în fântână la noi. Ci ce-i drept nu-i 
minciună, e o băutură fină. Când omul o toarnă în 
pahar, de pe fundul paharului se ridică un şirag de 
mărgăritare, păcat că nu se pot pescui, pentru că 
plesnesc ori de câte ori cineva încearcă să le scoată. 
Musai să le dai pe gât, iar apoi fiecare perlă se 

transformă într-un gând în mintea omului. Am băut 
cât a încăput în mine. În răstimpuri, s-au înmulţit 
gândurile în aşa hal încât am simţit că-mi crapă ţeasta. 
N-a fost altă cale de scăpare, mi-am pironit privirea în 
lămpaşul cu gaz şi-am strănutat una de mi-au pierit 
toate închipuirile. 

XVI. 
ÎN SFÂRŞIT, AM DEVENIT CONTE 


După ce ne-am săturat de plăcerile Parisului, am 
hotărât să ne întoarcem acasă. Cu o zi înaintea noastră, 
împăratul Habsburg a pornit într-o trăsură trasă de opt 
cai. Şi-a luat şi fata, Maria-Luiza, cu el - îi era teamă 
ca nu cumva francezii s-o decapiteze ca pe Maria- 
Antoaneta. Poporul din Paris s-a jurat că nu-i vor 
clinti nici un fir de păr, dar degeaba, caleaşca cu opt 
telegari a purtat-o degrabă pe domniţă. 

În ziua următoare, l-a urmat şi compania noastră. 
Ne-am încărcat desagile cu tot felul de odoare, le-am 
făcut franţuzoaicelor semn de adio fără regrete şi am 
ieşit din oraş călare. Am plănuit să mergem întâi la 
Viena, unde fiecare urma să-şi primească binemeritata 
răsplată. lar eu mă aşteptam ca bravurile mele să-mi 
aducă titlul de conte şi s-o pot lua de soţie pe fata 
contelui Ypsilon, cu care să trăiesc fericit şi netulburat 
până la adânci bătrâneţi. 

Spre uimirea mea, am fost înnobilat mult mai 
repede decât m-aş fi aşteptat. Am primit titlul încă pe 
drum. Nici nu mi-a trecut prin minte că se pot dobândi 
merite şi la întoarcerea acasă, dar aşa s-a întâmplat. 

Într-o seară, am campat şi toată lumea s-a culcat. 
Eu n-aveam somn, pentru că mă gândeam la cei de 
acasă, la măicuţa, la tătuca şi la iubita mea cea 
mândră. Cum stăteam şi năzuiam să mă împlinesc, am 
auzit un tropot de cal. Bălanul meu, care îşi rumega 
tainul alături, a început de asemenea să-şi ascută 
urechile şi şi-a scuturat nerăbdător săculeţul cu ovăz, 
ca şi cum ar fi încercat să-mi spună: scoate-l degrabă 
şi înşeuază-mă! 

Şi ce-a dat Domnul să se întâmple? Pe drumul 
care trecea pe lângă tabără venea în galop un călăreț. 
Dumnezeule! Gonea ca o furtună. Dintr-o săritură a 
zburat pe deasupra corturilor, deşi nu se afla singur în 
spinarea bidiviului, ţinea o femeie în poală. L-am zărit 
doar preţ de o frântură de clipă, dar a fost îndeajuns. 
Nu mi-ar fi înşelat privirea nici dacă ar fi călărit un 
fulger. Cât ai clipi, am fost în spinarea armăsarului şi 
am sărit afară, pe calea pietruită, iar cu următorul salt 
am pornit în urmărirea cavalerului grăbit. Între timp, 
am dezlegat sacul cu ovăz şi, prinzând frâiele în mână, 
m-am repezit după hoţul de femei. 

Nu eram înarmat, n-aveam nici sabie, nici pistol, 
deoarece nu fusese răgaz suficient să le caut, dar mi- 
am pus nădejdea în Bunul Dumnezeu, că mă va ajuta 
şi de această dată, precum întotdeauna. Mi-am 

îndemnat calul, l-am dezmierdat, i-am promis că-l voi 
da cubuleţe de zahăr, numai să se străduiască încă o 
dată, o ultimă dată, din răsputeri, apoi se va odihni cât 
va dori în grajdul contelui Ypsilon. Bidiviul a zburat 
ca şoimul, cu toată iuţeala şi în doar câteva minute 1- 
am ajuns din urmă pe răpitor. În bezna nopții, rochia 
albă a femeii furate flutura fantomatic şi răcnetele 
călăreţului care-şi mâna calul, îl biciuia cu cravaşa şi-l 
împungea cu pintenii, răsunau înfiorător. 

Ne despărțeau doar câteva lungimi când ne-am 
trezit pe malul abrupt al unui râu. Hoţul de femei şi-a 
tras brusc calul către dreapta, în vreme ce armăsarul 
meu s-a lăsat purtat de avânt şi a sărit drept în apă. Ei, 
niciodată n-am păţit o asemenea nenorocire, mi-am 
spus în sine; până aici mi-a mers cu eliberarea 
domniţelor luate cu sila. Dar nu m-am dat bătut, ci am 
înotat cât se poate de repede către celălalt mal. Am 
socotit că dacă vor să fugă, atunci şi ei vor trebui să 
treacă pe această parte, drept care îi voi aştepta şi 
surprinde. Zis şi făcut! 

Deodată am auzit zgomot de copite pe pod. 
Imediat am sărit în capătul punţii, exact în momentul 
când a apărut răpitorul. Caii ni s-au ciocnit atât de 
violent, încât amândoi s-au ridicat pe picioarele din 
spate, iar bălanul meu l-a muşcat pe celălalt de nas, 
drept care acela a rămas înţepenit. 

De aici încolo, totul a devenit o joacă de copii. 
Am sărit de pe bidiviu, l-am prins pe ticălos de brâu şi 
l-am azvârlit în râu. Apoi, cu sentimentul datoriei 

îndeplinite, am ridicat-o pe domniţă în şa şi mi-am 
mânat bălanul către tabără. 

Când au început să mijească zorii, am privit 
chipul fetei şi era cât pe ce să pic din şa, atât de 
mândră era. Am devenit curios, oare cine să fi fost? 
Ca s-o trezesc, i-am gâdilat nările cu penele de pe 
coiful meu şi s-a trezit din leşin. Am întrebat-o ce s-a 
întâmplat. Sărmana era speriată rău de tot şi mi-a 
povestit în şoaptă că se întorcea acasă împreună cu 
taică-său când, la căderea serii, o bandă de francezi 1- 
au atacat trăsura. Soldaţii din escortă i-au măcelărit pe 
toţi briganzii, numai cel care a răpit-o a scăpat 
nevătămat. L-au luat în urmărire, însă degeaba, a 
reuşit să fugă. 

- Dar, mulţumesc lui Dumnezeu, tu, viteazule, ai 
reuşit să mă salvezi! Dacă mă vei conduce înapoi la 
tata, vei fi răsplătit cum se cuvine. 

- De ce să nu te conduc, sufleţelul meu, turturica 
mea? am îmbărbătat-o eu. Spune-mi doar, cine îţi este 
părinte? 

- Eu sunt Maria Luiza, a mărturisit ea sfioasă. 

- Pomeni-m-ar îngerii! am răcnit. Maiestatea 
Voastră împărătească să mă ierte ca v-am ţinut în 
poala mea ca pe fiica unui simplu supus. Mi-e martor 
Bunul Dumnezeu că n-am ştiut! 

Însă ea mi-a surâs şi m-a asigurat că nu-i nici un 
necaz. Ci eu ştiam cum să mă port cuviincios, drept 
urmare, am sărit de pe bălan, l-am prins de frâie, iar 
pe împărăteasă am lăsat-o să şadă călare. Când s-a 

luminat ziua în întregime, sufletul Mariei Luiza s-a 
înviorat şi mi-a povestit o groază despre ea. Ba chiar 
mi-a mărturisit că a avut parte de un bărbat grosolan, 
dintre aceia care uneori îşi bat nevestele. 

Mi-a părut rău să i-o înapoiez lui taică-său, 
cezarul, dar bătrânul s-a bucurat atât de tare încât a 
sărit să mă îmbrăţişeze. Mi-a strâns mâna cu lacrimi în 
ochi. Eu mi-am coborât privirea fâstâcit, deoarece nu 
eram obişnuit ca domnii să mă cuprindă prieteneşte. 

- Ei bine, amice, Viteazule Hâry Jânos, a decis 
craiul cu mărinimie, te voi răsplăti pe loc. Deoarece ai 
salvat viaţa fetei mele, ţi-o dau de soţie şi vei primi ca 
zestre jumătate din împărăție. 

- Preaînălțate Împărate, am răspuns ridicându-mi 
coiful, vă mulţumesc pentru bunătate, dar nu pot primi 
o asemenea onoare. Sunt un om sărman, Domnul ştie 
cât de bine mi-ar prinde să mă căsătoresc cu cineva 
din familia imperială, dar legea bisericească n-ar 
permite unirea, deoarece bărbatul domniţei împărătese 
încă trăieşte. 

- Aşa este, ai dreptate! se plesni cezarul peste 
frunte. 

- lar apoi, am continuat umil, eu mi-am găsit 
perechea, pe domnişoara contesă Ypsilon, de care 
nimeni şi nimic nu m-ar putea despărți. Dacă 
Maiestatea Voastră doreşte să mă răsplătească, o rog 
să-mi dea un titlu de conte, ca să mă pot căsători cu 
iubita nea şi să trăim fericiți mai departe. Nu-mi 
doresc nimic altceva. 

- Acum îmi amintesc, m-a întrerupt Maria Luiza, 
că şi marele Napoleon m-a rugat să scriu un răvaş şi să 
intervin pe lângă dragul meu tată în favoarea lui Hâry 
János, care l-a cetluit odată şi apoi i-a dat drumul... 

- Mare păcat! mormăi împăratul. Dar meriţi să te 
fac conte, măi loanci! 

Pe dată, a poruncit să vină grămăticul şi acolo, în 
mijlocul drumului, pe spatele trăsurii, l-a pus să 
întocmească actul. L-a şi pecetluit, apoi şi-a cerut 
scuze că acum n-are să-mi dea nici o moşie, deoarece 
nu dispune de nici o palmă de pământ, nici măcar din 
acela sterp. Le-a amanetat pe toate la cămătari ca să 
aibă cu ce duce războiul. Ci, când va veni vremea 
potrivită, îmi va da una. 

M-a îmbrăţişat încă o dată şi m-a îndemnat să 
apelez la el ori de câte ori va fi nevoie. lar dacă voi 
trece vreodată prin Viena, să trag la el, la palat. 

Apoi am sărutat frumoasa şi palida mână a 
Mariei Luiza, m-am cocoţat în şa şi m-am îndepărtat. 

XVII. 
CUM M-AM PLEOŞTIT 
(DAR NUMAI OLEACĂ) 


După ce-am dobândit actul de înnobilare, m-am 
grăbit înainte de toate să mă întorc la companie şi să-l 
prezint căpitanului meu, care m-a bătut pe umeri şi 
mi-a promis că va veni la nuntă. Apoi mi-a dat liber: 
mi-a permis s-o iau înainte, deoarece ştia foarte bine 
cât de tare mă trage inima să mă întorc acasă. 

Am pornit vesel în galop pe bălanul meu preferat. 
În sfârşit, am ajuns în Ungaria; inima mi-a săltat în 
piept când am traversat granița. Spuneţi ce vreţi, dar 
este adevărată vorba din bătrâni: „Extra Hungariam 
non est vita.” O poţi duce bine oriunde, dar cel mai 
bine este acasă. Căci, adevărat vă spun, aici aerul este 
de un alt fel, iarba creşte mai frumos, munţii arată mai 
verzi, păsările ciripesc mai melodios şi toţi oamenii 
vorbesc ungureşte. Preaplin de bucurie, le-am arătat 
tuturor celor întâlniți în drum înscrisul împărătesc; şi- 


95 


am strâns atâtea mâini, încât mi s-a tocit palma. Ori ce 
câte ori am trecut printr-un sătuc sau oraş, lumea s-a 
adunat ciopor, m-au ovaţionat, m-au luat cu cal cu tot 
pe sus şi m-au purtat dintr-o ospeţie într-alta, deoarece 
cu toții doreau să ciocnească un pahar cu mine. 

Deşi eu mă grăbeam să-mi întâlnesc părinţii şi pe 
domnişoara contesă. 

În ciuda tuturor, într-un târziu am ajuns şi eu 
acasă. Tot satul a fugit să mă întâmpine, cu excepția 
solgăbirăului. Sărmanul de el, cum să vină, când s-a 
mâniat odată peste măsură şi l-a lovit damblaua? Am 
trecut mândru printre consătenii care mă aclamau şi 
m-am îndreptat către casa părintească, unde m-au 
podidit cu îmbrăţişări şi sărutări. 

Să vezi apoi ce flacără s-a aprins în ochii lui tata 
când am scos actul de înnobilare. Dacă n-aş fi sărit să- 
i smulg hârtia, vreau să zic pergamentul din piele de 
câine, ar fi luat foc de la flama bucuriei. Mai pe urmă, 
când ne-am minunat destul şi unii, şi alții, mi-am 
povestit isprăvile, pe care le-au ascultat uimiți. Tata a 
considerat că meritele mele vor fi apreciate şi de către 
căpitănia comitatului şi sigur mă vor unge solgăbirău 
în locul răposatului. Dar am dat a lehamite din mână 
şi le-au dezvăluit secretul, n-aveam nevoie de postul 
cu pricina deoarece mă pregăteam s-o iau pe 
domnişoara contesă Ypsilon de soţie. 

La început, nu m-au crezut, dar le-am spus-o pe 
un ton atât de serios că s-au lăsat convinşi, iar tata s-a 
pregătit să plece a doua zi ca s-o vadă. N-am fost de 

acord, eu însumi m-am avântat s-o cer în căsătorie. 
Dar întâi de toate, a trebuit să mi se coasă un rând de 
haine arătoase, deoarece uniforma de husar se cam 
tocise de-a lungul războiului, iar pe ici, pe colo erau 
găurită de câte un glonţ. Cum nu prea se găseau bani 
lichizi pe acasă, am fost nevoiţi să vindem o bucată 
din ogor. Preafrumosul meu costum din catifea roşie 
m-a costat fix cât valora partea care mi-ar fi revenit 
drept moştenire. 

Dar atunci când croitorul a adus straiele şi le-am 
îmbrăcat, toţi cei care m-au văzut au susţinut că par un 
Făt-Frumos. Pentru aşa şi arătam. Mai ales după ce 
mi-am curăţat de sânge sabia cea înzorzonată, mi-am 
prins-o de cingătoare şi m-am suit pe bălanul cu peri 
strălucitori. Însuşi soarele de pe cer s-a oprit de uimire 
şi s-a ruşinat într-atâta încât a contenit cu luminatul 
până când am păşit peste hotarul satului. 

Nu mi-am bătut capul cu el, ci am galopat drept 
spre castelul contelui Ypsilon. Când să mă apropii, m- 
am întâlnit cu un car cu jug. Doamne păzeşte, ce mi-a 
fost dat să văd! Căruţa era trasă de surul şi de şargul 
pe care călărisem împreună cu demoazela. M-am 
întristat când le-am privit picioarele scheletice şi mi- 
am amintit cu durere de vremurile minunate de 
altădată. M-am necăjit atât de tare, încât nici nu l-am 
întrebat pe vizitiu ce s-a mai petrecut pe la castel. M- 
am dus tot înainte. Când an ajuns acolo, mi-am legat 
armăsarul de un copac, după care a apărut o mulțime 
de slugi, dar n-am revăzut nici una dintre cunoştinţele 

de odinioară. Printre curioşii dornici să mă vadă, am 
zărit şi o femeie cu patru copilaşi. Pruncii aveau nişte 
zulufi aurii, întocmai ca şi domnişoara contesă 
Ypsilon; de altfel, semănau foarte bine cu ea. 

Ceva mi-a şoptit: retrage-te, Viteazule Háry 
Jânos! Dar eu nu m-am născut cu o inimă de iepure. 
Dacă tot am bătut atâta cale până aici, mă voi întâlni 
faţă în faţă cu persoana dorită. Şi am urcat agale pe 
trepte, drept către camera de fildeş. 

Am bătut la uşă şi mi s-a răspuns: intră! Am 
apăsat clanţa aurită şi iat-o pe demoazelă, stătea, dar 
nu de una singură, ci în compania unui domn străin. 
Mie îmi era necunoscut, dar, precum am băgat de 
seamă imediat, numai mie. 

- Ioanci, loanci! a cârâit în colivie papagalul cel 
pestriţ. 

- Dumnezeule mare! a strigat fata contelui 
Ypsilon. A sosit loanci, Viteazul Háry János! 

- Precum se vede! am spus mânios. Am adus şi 
înscrisul de înnobilare. 

- Isuse, Mărie! a ţipat contesa. 

Eu mi-am băgat mâna în buzunarul hainei, am 
scos actul şi i l-am întins. L-au examinat amândoi şi 
au început să mă laude. 

- Până aici! am răbufnit iritat şi mi-am scuturat 
sabia în teaca cea de gală. Drept urmare, şi domnul, şi 
doamna au sărit speriaţi. Cred că nu mai trebuie să 
precizez,  domnişoara contesă devenise soția 
individului respectiv. 

Desigur, nici nu mi-a trecut prin cap să le 
pricinuiesc ceva, dar, de amărât ce eram, n-am reuşit 
să-mi stăpânesc nervii. Doamna cu cosiţe aurii mi-a 
explicat că a aşteptat multă vreme să mă întorc, dar a 
decis că n-are rost să rămână fată bătrână când a citit 
în ziar că am căzut răpus în luptă. Atunci m-am 
domolit şi cu. Am realizat că, într-adevăr, n-a avut 
nici o altă opţiune. Faptul s-a consumat, nu se mai 
poate îndrepta nimic. 

O vreme, am stat la taclale, ba chiar m-au rugat 
să prânzim împreună, dar nu le-am acceptat invitaţia. 
Mi-am împăturit actul de înnobilare, l-am strecurat în 
buzunar şi mi-am luat rămas bun. 

Ca să nu plec de acolo ca un fitecine, mi-am ţinut 
firea şi m-am aruncat pe fereastră, pentru că geamul 
era deschis. Contesa a țipat îngrozită, pentru că şi-a 
imaginat că mi-am frânt toate oasele, dar n-am păţit 
nimic. Am îmbrâncit mulţimea din urma şi din jurul 
meu, m-am suit pe bălan şi am pornit în galop către 
Viena. 

Dar, până să ajung acolo, am intrat într-o crâşmă, 
unde am petrecut cu multă amărăciune până când am 
uitat cu totul de domnişoara contesă, de parcă nici n-ar 
fi venit pe lume vreodată. 

XVIII. 
CUM I-AM ÎNAPOIAT REGELUI 
HRISOVUL DE ÎNNOBILARE 


Vă minunaţi că războiul cu francezii a avut loc cu 
atât de mult timp în urmă şi totuşi eu n-am îmbătrânit 
deloc? Oare chiar nu v-am spus până acum de ce? 
Explicaţia e foarte simplă. M-am născut în 29 
februarie, deci n-am o zi de naştere decât o dată la 
patru ani. Prin urmare, este absolut natural să înaintez 
în vârstă mai lent. 

Dar trecerea timpului m-a afectat şi pe mine, iar 
memoria mi-a slăbit într-atâta încât nu trece o zi fără 
ca să uit una dintre faptele mele de eroism. Pentru că 
tot ceea ce v-am povestit nu reprezintă nimic faţă de 
măreţele aventuri în veci pierdute. Însă nu voi uita 
niciodată cu câtă amabilitate m-a primit bunul nostru 
rege atunci când l-am vizitat în Viena. 

Aveam o sumedenie de prieteni acolo: generali, 
soldaţi din gardă, servitori, dar de această dată am tras 

la cel mai bun amic al meu, Maiestatea Sa Regele, 
deoarece aveam ceva de discutat. l-am recunoscut 
repede fortăreaţa după vulturul cu două capete de pe 
acoperiş, care înfulecă zilnic câte o cireadă 
ungurească. Am sărit din spinarea credinciosului meu 
bălan, i-am legat frâul de gard, mi-am zornăit pintenii 
de-a lungul coridoarelor din palat, am străbătut o sută 
de încăperi până când am ajuns să bat la uşa camerei 
aurite unde monarhul tocmai se juca de-a oastea cu 
fecioraşii săi. 

De îndată ce m-a văzut, şi-a aruncat sabia, s-a 
grăbit să mă întâmpine şi mi-a strâns mâna. Apoi m-a 
întrebat cum stau cu sănătatea şi, după ce m-a aşezat 
la masă, i-a trimis pe domnişorii prinți, până atunci 
agăţaţi de tolba mea, să-şi cheme mămica. Apoi a 
mânat o slugă să-i transmită lacheului porunca de a-l 
muta pe bălan în grajdul unde Măria Sa îşi ţine caii de 
paradă şi să-i dea să mănânce ovăz din ieslea cea de 
aur. 

Când ne-am pus la masă, regele a scos din sertar 
o bucată de pastramă rămasă de la cină şi ne-a însoțit 
şi preamărita consoartă care adusese o sticlă de vin 
roşu. Ne-am îndopat cu multă poftă, în vreme ce-am 
trecut în revistă luptele de odinioară şi am ciocnit 
cupele sculptate din cristale diamantine. Și-am 
închinat unul în sănătatea celuilalt. 

Vinul s-a împuţinat, dar buna voie ne-a sporit şi, 
înainte să chemăm un lăutar cu scripca, mi-am 

îngăduit să pomenesc de necazurile mele din vreme de 
pace. 

- Aş avea o rugăminte, preamăritul meu domn, 
m-am adresat regelui. Trebuie să aranjăm ceva. 

- Spune, prietene Ioan, m-a îndemnat suveranul. 

Drept urmare, am scos din buzunar actul de 
înnobilare şi l-am pus pe masă. 

- Vă înapoiez titlul de conte, i-am spus 
suveranului. Nu-mi mai este de nici un folos, deoarece 
în răstimpul cât eu am luptat împotriva lui Napoleon 
domnişoara contesă Ypsilon a devenit soția altcuiva. 

- Fir-ar să fie de farmazoană necredincioasă! se 
vâri în vorbă Maiestatea Sa regina. 

- Au răspândit vestea că am murit, am lămurit-o 
imediat. 

- Asta-i cu totul altceva, a strigat regele bătând cu 
pumnul în masă. Altfel taică-său ar fi trebuit să dea 
seama! 

- Lucrurile nu mai pot să fie schimbate, am 
continuat, trebuie să ne împăcăm cu situaţia. Nu pot 
să-mi smulg căpăţâna de pe umeri, dar nici titlul de 
conte nu-mi mai trebuie. Ce să facă un om sărac cu 
ditamai titlul dacă nu dispune de domeniul aferent? Şi 
cine are nevoie de o moşie dacă n-are cui s-o lase 
moştenire? 

- Ei, nene loanci, mă tachină regina, dumneata 
eşti încă tânăr. Poate că întârzie, dar nu scapi de 
însurătoare! 

- Ci eu zic, am declarat foarte hotărât, că nu voi 
deveni robul vreunei alte femei. Nici vorbă, fi-i-ar 
îngerii! 

Şi-am ciocnit paharele iar şi le-am golit. Ci 
Maiestatea Sa regală s-a înnegurat scufundat în 
gânduri, ceea ce nevastă-sa a băgat de seamă imediat 
şi şi-a întrebat bărbatul ce are pe suflet? Măria Sa a 
mărturisit cu o jumătate de gură că-l frământă felul 
cum să mă recompenseze acum, dacă nu-mi trebuie 
titlul de conte. 

- Simplu de tot, zise veselă femeia. Este suficient 
să-l găzduiţi pe nenea loanci într-unul dintre căminele 
de veterani din judeţul Tolna, de exemplu, la 
Simontorony, unde n-ar avea altceva de făcut decât să 
pufăie toată ziua din lulea până când îi va veni 
sfârşitul. 

- Nu-i defel un loc potrivit, a mustrat-o regele şi 
l-am încuviinţat şi eu. Viteazul Háry János nu-i 
invalid, este un bărbat în floarea vârstei. Hâry Jânos 
are nevoie de un post, o funcție publică potrivită firii 
sale. 

Am aprobat iarăşi din cap. Regele şi-a ciocănit 
fruntea cu degetul şi a declarat: 

- Mi-am amintit acum: căpitănia garnizoanei 
Szekszárd e pe cale să devină liberă. Ți-ar conveni 
postul, prietene loan? 

- Da, da, Maiestatea Voastră! 

- E drept că nu-i nici o cetate pe acolo, dar e o 
funcţie cât se poate de potrivită, a continuat regele. 

- Aşa e într-adevăr! am acceptat cu multă 
bucurie. 

Şi chiar aşa s-a întâmplat. Până când bălanul m-a 
purtat acasă, ştafeta imperială a adus la Szekszárd o 
scrisoare mare, cu multe peceţi, care conţinea ordinul 
prin care Viteazul Háry Jánost era numit căpitan al 
cetăţii. 


SFÂRŞIT 

benedictinilor din Esztergom, apoi s-a înscris la 
universitatea budapestană, unde a dobândit în 1896 o 
diplomă pentru predarea limbilor maghiară şi latină. 
Întâi a lucrat la liceul piarist din Debrețin, apoi la 
gimnaziul regal catolic din Zsolna. În 1897 s-a 
transferat la Szekszárd, iar în 1912 devine profesor la 
Jâszapât, unde a lucrat până la izbucnirea primului 
război mondial. După închiderea şcolii, a avut răgazul 
să adune şi să aştearnă pe hârtie „Isprăvile eroice ale 
Viteazului Háry János”. Între 1899-1912, a fost 
custodele Muzeului comitatului Tolna. A colaborat cu 
revistele „Kozerdek” (Interesul public) şi „Orszâg- 
Világ” (Țara şi lumea / Lumea din ţară). Din 1917 
până la moarte (11 februarie 1920), a fost directorul 
gimnaziului din Nagykálló. 

Alte lucrări publicate: 

Corole de floarea-soarelui  (Napraforgok), 
Budapesta, 1898. 

Ghidul Muzeului comitatului Tolna (A Tolna- 
vármegye Múzeum kalauza) Szekszárd, 1902. 

Anuarul Muzeului şi Asociației Muzeului din 
comitatul Tolna (A Tolnavármegye Múzeum és 
Múzeumi Egylet évkönyve), redactat împreună cu 
Székely Ferenc, Szekszárd, 1902. 

Catalogul bibliotecii Muzeului comitatului Tolna, 
(A Tolnavármegyei Múzeum Könyvtárának kataló- 
gusa), Szekszárd, 1904. 

Domnul Andrei (András úr), Budapesta, 1908. 

Viața lui Wozinszky Mór (Wozinszky Mór 
életrajza), Szekszárd, 1908. 

Fiului meu (Fiamnak), Szekszárd, 1909. 

În sfârşit, s-a întâmplat! Memoriile unei femei 
(Végre mégis! Egy asszony emlékiratai), Szekszárd, 
1916. 


Sursă: 
Magyar Katolikus Lexikon online 
http://lexikon.katolikus.hu/H/Haugh.html 

HARIADA 


Lexiconul etnografic maghiar (Magyar neprajzi 
lexikon, 1977-1982) include un termen inedit, care 
lipseşte din lucrările de referință similare în alte limbi: 
„hariada”. El defineşte totalitatea aventurilor 
imposibile şi absurde povestite pe un ton glumeț de 
veteranul Háry János la un pahar de vin, aprobate prin 
câte un strănut de ascultători. 

Bătrâna cătană care a slujit în armata „chezaro- 
crăiască” pe vremea împăratului Francisc I al Austriei 
descinde direct din străvechiul soldat fanfaron (Miles 
Gloriosus) al lui Plaut. El a căpătat chip şi voce pentru 
prima oară într-o poezie epică a lui Garay János, „Az 
obsitos” (Soldatul lăsat la vatră, 1843). Istoricii literari 
polemizează în continuare şi încă n-au decis dacă 
bătrânul infanterist care se dădea drept husar a existat 
în realitate sau a fost modelat după Skultéty László, 
un stegar legendar din oastea austriacă. 

„Aventurile” existente, relatate de  snoavele 
populare, au fost reluate şi completate de profesorul şi 
muzeograful Haugh Bela. Ele au format cuprinsul 
romanului „Isprăvile eroice ale Viteazului Háry 
János” (Vitéz Háry János hostettei), laureat cu 
mențiune la concursul Szehér de către Societatea 
literară Kisfaludy, publicat la Budapesta de către 
Societatea Franklin în 1914. La un secol după apariţie, 
am început tălmăcirea prezentei versiuni în limba 
română, publicată apoi lună după lună, capitol după 
capitol, de către revista „Prăvălia culturală”, prin 
bunăvoința scriitorului Marius Dobrin. Îi mulțumesc 
şi pe această cale. 

După Primul Război Mondial, marele compozitor 
Kodály Zoltán, împreună cu libretiştii Paulini Béla şi 
Harsányi Zsolt, au creat opera „Háry János”, 
prezentată în 16 octombrie 1926, bazată pe 
prelucrarea mai multor cântece populare maghiare, 
piesă cu mare priză la public şi în prezent. Ea a stat la 
baza musicalurilor filmate de Bán Frigyes în 1941 şi 
de Szinetár Miklós 1965, precum şi desenului animat 
realizat de Richly Zsolt în 1983. 

Să comparăm cele două versiuni mai cunoscute, 
cartea şi piesa de operă, apoi să remarcăm efectele 
produse de schimbările istorice. 

Eroul din romanul antebelic face parte din mica 
nobilime, în vreme ce personajul din opera postbelică 
a devenit un flăcău din popor, precum Pavel Chinezul, 
celebrul comandant din armata Regelui Matei. Haugh 
ne redă viaţa personajului din ceasul când l-a adus 
barza până când este numit căpitan de cetate, în vreme 
ce figura din operă este un flăcău îndrăgostit luat cu 
arcanul la război, chitit să se aşeze la casa lui când va 
fi lăsat la vatră. Dar, deşi sunt mânaţi de motivații 
diferite, amândoi „super-soldaţii” au slujit Imperiul 
Habsburgic în perioada războaielor napoleoniene şi 
amândoi au renunţat la matrimonii, ranguri, averi de 
vis, ca să se reîntoarcă acasă. În proză, actele 
incredibile de vitejie de pe câmpurile de luptă 
continuă în vreme de pace prin respingerea unei vieți 
de parvenit în sânul aristocrației. Cartea nu este un 
basm modern unde „happy end”'-ul cere ca păstoraşul 
s-o ia de nevastă pe fata împăratului. Inima lui Hâry 
doreşte să obţină totul sau nimic, astfel încât, dacă nu 
se poate însoţi cu domnişoara contesă Ypsilon, el îi 
înapoiază regelui titlul nobiliar dobândit prin faptele 
epopeice de vrednicie ostăşească. 

Conservarea identităţii este un rezultat natural, de 
la sine înţeles, astfel încât, în final, condiţia socială a 
personajului nu reflectă nici o schimbare. Chiar dacă 
nu a devenit un „magnat”, pe Háry János nu-l va lua 

nimeni în răspăr, deoarece el s-a născut să fie erou, să 
fie vizibil de departe şi să-i sperie pe inamici prin 
simpla apariţie călare pe focosul armăsar bălan din 
linia de atac a husarilor. Rămas fără slujbă din cauza 
izbucnirii războiului mondial, Haugh persiflează tipul 
idealizat de cavaler belicos şi îl substituie cu o replică 
plină de umor, neconvenţională: camaradul simpatic, 
povestitor înzestrat cu har, bărbatul care ştie să-şi 
iubească fără limite, total dezinteresat, patria şi 
femeia. 


Franciscus Georgius 

CUPRINS 


I. Cum am venit pe lume... nene neneneneneneneanananenenenenn aaa 
II. Purtat de clopot în Zbor ......eceee en nennaeeeae nene nenea eee ee aneea a eee 
III. Cum l-am prins pe iepure de coadă... nenea eee 
IV. l-am dus dascălului o stea căzătoare 
V. Păcăleala trasă unui lup bătrân... nenea eee nea eee 
VI. Cum i-am cetluit pe panduri... nene neneneaeenenenenenen aa ae 
VII. Cum am devenit pădurar... eee eee nenea eee nea 
VIII. Cum i-am cerut mâna domnişoarei contese... 44 
IX. O întâlnire cu diavolul... nenene ne aaa eenenenanaea 50 
X. Cum m-a nimerit ghiuleaua..........ccc nene nenneneneneneneaeaeananeee 55 
XI. Cum i-am cerut cheia fecioarei din Komárom ................. 61 
XII. Cum i-am dat drumul marelui Napoleon 
XIII. Cum mi-am salvat camaradul ......... nea eneneneeee nenea eee 
XIV. Cum am scăpat de o altă năpastă........ca camee eee 
XV. Cum m-am distrat în Paris................ 

XVI. În sfârşit, am devenit conte ...........s..11200... 

XVII. Cum m-am pleoştit (dar numai oleacă) ........... emana 95 
XVIII. Cum i-am înapoiat regelui hrisovul de înnobilare .... 100 


Notă biðgrafică niitan iin a aee 107 

